आरक्षण, गुजरात, आ रहमान मलिक – Anjoria\nDec 17, 2012 आरक्षण, गुजरात, रहमान मलिक\nआजु देश का सोझा तीन गो सवाल बा. आरक्षण, गुजरात आ रहमान मलिक. सबले पहिले तिसरका सवाल. पता ना सरकार का सोच के रहमान के पन्द्रह दिसंबर के बोलवले रहुवे जब गुजरात चुनाव प्रचार अपना जोर पर रहुवे. रहमान के आवग आ गुजरात के चुनाव दुनु बहुत पहिले से तय रहुवे एहसे सोचल जा सकेला कि सरकार के मंशा कुछ अउर रहे बाकि एन मौका पर नरेन्द्र मोदी सर क्रीक के मुद्दा उठा के सगरी खेल बिगाड़ दिहलन. जवन कुछ बाचल खुचल रहे तवना के रहमान मलिक अपना कुटिलता से अउरी लसार दिहले. भारत सरकार जरूरे माथा पिटत होखी कि कवना नछ्छतर में मलिक के नेवता दिहले. आ एही चलते साझा बयान देबे से मुकर गइल जबकि पहिले तय रहे कि मलिक के दौरा का बाद दुनु देश के साझा बयान आई.\nअब आईं गुजरात के सवाल पर. आजु गुजरात चुनाव के दुसरका आ आखिरी दौर के मतदान होखे वाला बा. बहुते कम होला जब कवनो एक राज्य के चुनाव पर सगरी देशे ना विदेशो के आँख गड़ल होखे, मीडिया में भरपूर चरचा होखत होखे. बाकि गुजरात चुनाव पर सभकर नजर बा आजु. आजु फैसला होखे वाला बा देश के दशा आ दिशा के. “पत्रकार तूलिका” के शब्द मे कहल जाव त जब दिशा बदलेले त दशो बदले लागेले. गुजरात के चुनाव तय करी कि अगिला लोकसभा चुनाव के पहिले राजनीतिक दिशा का होई. गुजरात में त नरेन्द्र मोदी के, ध्यान दीं सभे इहे कहत बा भाजपा के ना नरेन्द्र मोदी के, जीत तय बा. देखे के बस अतने बा कि एह जीत के मात्रा का होखत बा, अंतर कतना पड़त बा पिछला बेर का मुकाबले. अगर मोदी के जीत शानदार रहल त भाजपा का सोझा कवनो दोसर राह ना बाच जाई नरेन्द्र मोदी के आपन नेता बनावल छोड़ के.\nअटल बिहारी बाजपेयी आ लालकृष्ण आडवाणी का बाद पहिला बेर भाजपा के कवनो जन नेता मिले वाला बा जेकर गूंज आजु सगरी देश में बा. नरेन्द्र मोदी का हाथ में नेतृत्व दिहला का बाद भाजपा के अदरूनी लड़ाई खतम हो जाए के पूरा आशा बा. बाकि अगर हाल का दिन में भाजपा के चाल चरित्र आ चेहरा पर धेयान दिहल जाव त कहल जा सकेले कि सेल्फ गोल मारे वाली एह पार्टी के कवनो भरोसा नइखे. अपना रीति नीति के भुला के विरोध करे खातिर विरोध करे वाली पार्टी बन के रह गइल बिया भाजपा. ना त ऊ वामपंथियन का संगे सुर में सुन ना मिलाइत. अइसन कवनो नीति जवना के वामपंथी समर्थन करत होखसु भाजपा के नीति होइए ना सके आ अगर होई त ओकरा समर्थकन के निराशे करी जइसे कि पिछला बेर सरकार बनवला का बादो बहुमत का अभाव में राममंदिर बनावे के मौका गँवा दिहलसि. एहसे हो सकेला कि भाजपा के नेता तय कर लेसु कि मोदी का हाथ में भाजपा के ना दिहल जा सके. भात खाए खातिर जात गवाँ सकेले भाजपा. अलग बाति बा कि तब अधिका अनेसा एही के रही कि जतियो जाई आ भतवो ना मिली.\nअब आईं आरक्षण के मुद्दा पर. आजु राज्यसभा में एह मुद्दा पर फैसला होखे के बात कहल जात बा. यूपीए बसपा के सुर में सुर मिलावत भाजपो के कहना बा कि ऊ प्रोन्नति में आरक्षण के समर्थन करी. दोसरा तरफ अबले काग्रेस के उबारत आइल समाजवादी पार्टी के धमकी बा कि अगर एह बारे में फैसला भइल त ऊ यूपीए के समर्थन के सवाल पर दुबारा सोची. असल में मुलायम लमहर दाँव खेल दिहले बाड़न एह मुद्दा पर सीबीआई के दबाव के बात उठा के. अब या त आमदनी से बेसी के धन बिटोरे का मामिला में मुलायम के उबारे के सौदा करे के पड़ी सरकार के या आपन सरकार गँवावे के अनेसा झेले पड़ी. मुलायम के दुनु हाथ में लड्डू बा. सीबीआई वाला चाल लह गइल त वाह वाह आ कवनो ना कवनो बहाने फेर कह सकेले कि भाजपा के सत्ता में आवे से रोके खातिर सरकार के समर्थन कइल जरूरी बा. अगर बात ना लहल त सरकार से समर्थन वापिस लेके आपन राजनीतिक हैसियत बढ़ा लिहन मुलायम. काहे कि आरक्षण के विरोध का नाम पर ऊ यूपी के सवर्ण समुदायो के वोट पर दावा ठोक सकीहें तब.\nअब अंत में फेर आई कि का सोच के हम आरक्षण, गुजरात आ रहमान मलिक के बात एके संगे उठवनी. त हमार इहे सोच बा कि एह तीनो मुद्दा पर सरकार के फजीहत होखल तय बा. सरकार के छवि लगातार खराब होखल जात बा आ एह रफ्तार के ई तीनो मुद्दा अउर तेज कर दी. आजु देके लायक रही कि सपा आ बसपा के खेल में कांग्रेस कहाँ रहत बिया.


व्यापम घोटाला – टटका खबर\nसगरी खबर भोजपुरी में (बुध, 8 जुलाई 2015)\nमध्य एशिया के देशन के यात्रा पर निकलल प्रधानमंत्री नरेंद्र मोदी के मुलाकात पाकिस्तानी पीएम नवाज शरीफ से उफा में हो सकेला जवन 10 जुलाई के होखे वाला शंघाई सहयोग संगठन (एससीओ) शिखर बैठक से फरका होखी. दुनू जने एह सम्मेलन में शामिल होखे वाला बाड़ें. अलग बात बा कि अबहीं ले एह मुलाकात के


प्रतिघात के शूटिंग आठ दिसम्बर से – Anjoria\nअनुभव मोशन पीक्चर्स के बैनर तले बने जात भोजपूरी फिलिम ‘प्रतिघात’ के शूटिंग आठ दिसम्बर से गुजरात के राजपीपला में करावल जाई.एह फिलिम से नीरज यादव के भोजपूरी परदा पर लाँच कइल जात बा. नीरज एह फिलिम के खास खलनायक बाड़ें. निर्देशक आनंद डी गहतराज हउवें. मूख्य कलाकार बाड़ें अक्षरा सिंह, हैदर काजमी, नीरज यादव, मोना राय, विपिन सिंह, नीलिमा सिंह, आ राकेश त्रिपाठी वगैरह.


पड़ोस में अमन, घर में कलह: मज़बूत सरकार के बावजूद पीस इंडेक्‍स में भारत फिर क्‍यों लुढ़का? - MediaVigil पड़ोस में अमन, घर में कलह: मज़बूत सरकार के बावजूद पीस इंडेक्‍स में भारत फिर क्‍यों लुढ़का? - MediaVigil\nग्राउंड रिपोर्ट Published\tOn : Sat 15th June 2019, 07:42 PM\nPrevious: दिल्‍ली में 12 घंटे में हुई पांच हत्‍याएं क्‍या राजधानी के अखबारों के लिए पहले पन्‍ने की ख़बर नहीं है?\nNext: नीलाभ मिश्र की याद में टीएम कृष्‍णा बोलेंगे और गाएंगे, जिन्‍हें दिल्‍ली में प्रतिबंधित किया गया था


अहजह – Anjoria\nसितम्बर 23, 2016 कविता, नीमन सिंह\n– नीमन सिंह\nबतइब हो हम का करीं…..\nका पहिनी ?\nबतइब हो हम का करीं….\nकहवां मूती कहवां हगीं\nकेकरा संगे बात बिचारी\nकेहू कहे हई करs\nकेहू कहे हउ करs\nकेहू कहे मउज करs\nजेकरा कउनो लूर नईखे\nउहो बतावे हउ करs\nमन करे तवन करs\nजवन कहे तवन करs\nहम त अहजह में पड़ गइल बानी..\nबतइब हो हम का करीं…..?\nOne thought on “अहजह”\nअस्ती बाबु कहते हैं:\nसितम्बर 24, 2016 को 10:00 पूर्वाह्न पर


कौन सा समाज सुधारक अमेरिका में "हिदुत्व की आंधी " के रुप मे प्रसिध्द हुआ ?\nTitle: कौन सा समाज सुधारक अमेरिका में "हिदुत्व की आंधी " के रुप मे प्रसिध्द हुआ ?\nDescription: This isaMost important question of gk exam. Question is : कौन सा समाज सुधारक अमेरिका में "हिदुत्व की आंधी " के रुप मे प्रसिध्द हुआ ? , Options is : 1. विपिन चंद्र पाल, 2. विवेकानंद, 3.सावरकर, 4. लाला हरदयाल, 5. NULL\nThis isaMost important question of gk exam. Question is : कौन सा समाज सुधारक अमेरिका में "हिदुत्व की आंधी " के रुप मे प्रसिध्द हुआ ? , Options is : 1. विपिन चंद्र पाल, 2. विवेकानंद, 3.सावरकर, 4. लाला हरदयाल, 5. NULL


होली के ओह गलती खातिर माफी मँगीहन मनोज तिवारी – Anjoria\nसिनेमा भोजपुरी के मेगा स्टार मनोज तिवारी के मन में आजुओ होली लेके रंग गुलाल खूबे उड़ेला. मनोज तिवारी बिहार के भभुआ में अपना गांव अतरवलिया में समहुत जरे का दिने आ फगुआ का दिने खूब शरारत करत रहलन. बतावेले कि समहुत में लोग के टूटल खटिया, चउकी, कुरसी ले उठा के जरत होलिका में फेंक दहल करसु. अब ढेर दिन पहिले कइल एह ज्यादतियन खातिर उनुका मन में पछतावा होखत बा आ ऊ अपना ओहज गलतियन खातिर अबकी का होली में गाँवे जा के ओह लोग से माफी मँगीहे.\nमनोज तिवारी कहलन कि हालांकि एह काम खातिर बाकायदा एगो टीम रहत रहुवे आ सभे आपन आपन काम करत रहुवे. बाकिर टीम के सरदार उहे रहत रहलन. चूंकि समहुत में फेंकल सामान निकालल ना जाव से एही बात के फायदा उठावत रहे उनुकर टीम आ लोग के गोइंठा, पुअरा, छान्ह, खतिया जवने पर हाथ लाग जाव उठा लेत रहे. लोग गरिया के रहि जाव. बाद में मनोज खुद ओह लोग का लगे जासु आ कहसु कि का कइल जाव लइका सब बदतमीज हो गइल बाड़े. छोड़ीं अब खिसियइला के का फायदा? लोग मनोज के बात मान जात रहुवे काहे कि लोग उनुका के “शरीफ” समुझत रहुवे. अब ओहीके माफी मँगीहन मनोज तिवारी.\nभोजपुरिया माटी के करजा चुकइहे अंजना


Indian First President Rajendra Prasad birthday life Story Bhojpuri - Bhojpuri: जब राजेंद्र बाबू वकील से बनि गइलन मुहर्रिर, जनमदिन पर पढ़ीं प्रथम राष्ट्रपति क कहानी – News18 हिंदी\nBhojpuri: जब राजेंद्र बाबू वकील से बनि गइलन मुहर्रिर, जनमदिन पर पढ़ीं प्रथम राष्ट्रपति क कहानी\nदेश क पहिला राष्ट्रपति राजेंद्र प्रसाद त्याग, सादगी अउर ईमानदारी क मूर्ती रहलन, इ बात हर कोई जानयला. लेकिन इ मूर्ती उ कइसे अउर कब बनलन, एकरे बारे में कमय लोग जानयलन. राजेंद्र बाबू अपने जमाने क बहुत बड़ा वकील रहलन. पटना में ओनकर धाक रहल, 1920 के दशक में 10 हजार रुपिया पेशी लेयं.\nगाड़ी-घोड़ा, बंगला का नाहीं रहल. लेकिन महात्मा गांधी से पहिली मुलाकात में ही कुल ठाट-बाट उतारि के वकील बाबू मुहर्रिर बनि गइलन. बापू के नेतृत्व में ओही किसानन के मुक्ति बदे चंपारन आंदोलन में तन, मन, धन से जुटि गइलन, जेकरे से 10 हजार रुपिया पेशी लेत रहलन. एक दइयां वकीली गइल त फिर पीछे नाहीं लउटलन. पूरा जीवन कांग्रेस अउर देश खातिर समर्पित कइ देहलन.\nमहात्मा गांधी से राजेंद्र बाबू क पहिली मुलाकात क माध्यम चंपारन क किसान राजकुमार शुक्ला रहलन. निलहे अंगरेजन के अत्याचार से परेशान राजकुमार शुक्ला ही गांधी के चंपारन लेइके आयल रहलन. सन 1917 के शुरू में राजकुमार शुक्ला कलकत्ता से गांधी के लेइके पटना रवाना भइलन. रेलगाड़ी से उतरि के राजेंद्र बाबू के बंगला पर पहुंचलन. राजकुमार शुक्ला बापू से रस्ते में बतइले रहलन कि राजेंद्र बाबू ओनकर मित्र हउअन. लेकिन बंगला पर पहुंचले पर नोकरन के व्यवहार से बापू समझि गइलन कि शुक्ला अउर राजेंद्र बाबू के बीचे मुवक्किल अउर वकील क रिश्ता हौ. राजेंद्र बाबू ओह समय पुरी गयल रहलन, शुक्ला के आग्रह के बाद भी नोकर लोग गांधी बदे घरे क दरवाजा नाहीं खोललन. बापू चूंकि दूसरे मट्टी क बनल रहलन, अउर अइसने व्यवहार क आदी होइ चुकल रहलन, एह से ओन्हय कवनो फरक नाहीं पड़ल.\nराजेंद्र प्रसाद क बापू से मुलाकात कुछ दिना बाद मुजफ्फरनगर में भइल. ब्रजकिशोर प्रसाद अउर राजेंद्र प्रसाद के खबर मिलल त दूनों गांधी से मिलय दरभंगा अउर पुरी से मुजफ्फरनगर पहुंचलन. इ दूनों नामी वकील निलहा अंगरेजन के अत्याचार से परेशान गरीब किसानन क मुकदमा लड़त रहलन. दुइ ठे मुकदमा ओह समय भी चलत रहल. महात्मा गांधी अपने आत्मकथा ’सत्य के प्रयोग’ में लिखले हउअन, ’’त्यागी होते हुए भी ब्रजकिशोर बाबू या राजेंद्र बाबू भोले किसानों से मेहनताना लेने में संकोच नहीं रखते थे. उनके मेहनताने के तथा बंगाल और बिहार के बैरिस्टरों को दिए जाने वाले मेहनताने के कल्पना में न आ सकने वाले आंकड़े सुनकर मैं सुन्न हो गया.’…साहब को हमने ओपीनियन (राय) के लिए 10 हजार रुपये दिए’.’’\nगरीब किसानन से एतना फीस वसूली सुनि के बापू वाकई हिलि गयल रहलन. उ दूनों वकीलन के उलाहना भी देहलन. दूनों मुकदमा पढ़ले के बाद बापू कहलन, ’’ऐसे मुकदमों से फायदा बहुत कम होता है. जो रैयत इतनी कुचली हुई हो, जहां सब इतने भयभीत रहते हों, वहां कचहरियों के जरिए थोड़ा ही इलाज हो सकता है. लोगों का डर निकालना रोग की असली दवा है. यह तिनकठिया प्रथा न जाए तबतक हम चैन से नहीं बैठ सकते. मैं तो दो दिन में जितना देखा जा सके, उतना देखने आया हूं. अब देखता हूं कि यह काम तो दो साल भी ले सकता है. इतना समय लगे तो भी मैं देने को तैयार हूं. लेकिन आपकी मदद की जरूरत है.’’\nकिसानन के प्रति गांधी क एतना प्रेम देखि के राजेंद्र बाबू अउर ब्रजकिशोर बाबू पानी-पानी होइ गइलन. सरम से आंख नीचे होइ गइल. दूनों वकील पूरा सहयोग करय क वादा कइलन. गांधी कहलन, ’’मुझे आपकी वकालत की योग्यता का थोड़ा ही उपयोग होगा. आप जैसों से तो मैं मुहर्रिर और दुभाषिये का काम चाहूंगा. पर वकील न रहकर मुहर्रिर बनना और अपना धंधा अनिश्चित अवधि के लिए छोड़ देना, यह मेरी कोई छोटी मांग नहीं है. यहां की हिंदी बोली समझने में मुझे भारी कठिनाई होती है. कागज-पत्र सब कैथी या उर्दू में लिखे होते हैं, जिन्हें मैं नहीं पढ़ सकता. इनका उल्था कर देने की मैं आपसे आशा करता हूं. यह काम पैसे देकर करा सकना मुमकिन नहीं है. यह बस सेवाभाव से और बिना पैसे से होना चाहिए.’’\nगांधी तिनकठिया प्रथा खतम करावय के संकल्प के साथे 15 अप्रैल, 1917 के चंपारन के जिला मुख्यालय मोतीहारी पहुंचलन. अंगरेज 20 बिस्सा खेते में से तीन बिस्सा पर किसानन से नील क जबरी खेती करावय. एही के तिनकठिया प्रथा कहाय. गांधी के नेतृत्व में राजेंद्र बाबू के वकील मंडली के सहयोग से चंपारन आंदोलन उ करतब कइ देखइलस जवने क केहूं के उम्मीद नाहीं रहल. गांधी जी के अनुसार पूरे आंदोलन में कुल तीन हजार रुपिया खरच भयल. तिनकठिया प्रथा के खिलाफ 1918 में सरकार के कानून पास करय के पड़ल. किसानन के निलहे अंगरेजन के अत्याचार से मुक्ति मिलल. राजेंद्र बाबू अउर ब्रजकिशोर बाबू के वकालत के पेशा से मुक्ति मिलि गइल. दूनों वकील गांधी क भक्त बनि गइलन. अजादी के आंदोलन में आपन सबकुछ झोंकि देहलन. राजेंद्र बाबू तीन साल जेल में रहलन.\nअक्टूबर 1934 में बंबई में कांग्रेस क अधिवेशन भयल, जहां राजेंद्र प्रसाद भारतीय राष्ट्रीय कांग्रेस क अध्यक्ष चुनल गइलन. सुभाष चंद्र बोस के 1939 में इस्तीफा देहले के बाद उ दोबारा कांग्रेस क अध्यक्ष बनलन. जवाहरलाल नेहरू के नेतृत्व में सितंबर 1946 में जब अंतरिम सरकार बनल तब राजेंद्र प्रसाद खाद्य एवं कृषि मंत्री बनलन, 1946 से 1949 तक संभ्विधान सभा क अध्यक्षता कइलन. 26 जनवरी, 1950 के देश में आपन संविधान लागू भइले के बाद गांधी क इ मुहर्रिर देश के पहिला राष्ट्रपति के रूप में शपथ लेहलन. सन् 1962 में पद छोड़ले के बाद उ पटना चलि गइलन अउर सदाकत आश्रम में रहय लगलन, जहां 28 फरवरी, 1963 के उ अतिम सांस लेहलन.\nराष्ट्रपति बनले के बाद राजेंद्र बाबू दिल्ली से बहरे आपन पहिला कदम बाबा क नगरी काशी में रखले रहलन. इ ओनकर पहिला अधिकारिक यात्रा रहल, अउर उ 27 फरवरी से दुइ मार्च, 1950 तक काशी हिंदू विश्वविद्यालय में अंतर विश्वविद्यालय बोर्ड सत्र में हिस्सा लेहलन. एही दौरान 28 फरवरी के एक विशेष दीक्षांत समारोह में राजेंद्र बाबू के डॉक्टर ऑफ लॉ क मानद उपाधि देहल गइल. सन् 1961 में ओन्हय दुबारा काशी आवय के रहल पंडित मदनमोहन मालवीय के प्रतिमा अनावरण करय बदे, लेकिन खराब सेहत के नाते उ नाहीं आइ पइलन. भारत के एह रतन क जनम बिहार में सीवान जिला के जीरादेई गांव में तीन दिसंबर, 1884 के भयल रहल.


अरविन्द अकेला ‘कल्लूजी’ के दीवाना हो गइले दर्शक – Anjoria\nईद पर रिलीज भइल भोजपुरी सिनेस्टार अरविन्द अकेला ‘कल्लूजी’ के ‘दिवानगी हद से’ फिलिम के दर्शक बहुते पसंद कइले बाड़न. एकरा प्रमोशन में कल्लू अपना पूरा टीम, निर्देशक दिनेश यादव, मनोज टाईगर, राकेश मिश्रा, आ प्रियंका पंडित संगे जहँवे जात बाड़े हर जगहा लोग कल्लू के एक झलक देखे ला उमड़ पड़त बा. परिणाम होता कि सिनेमा हाल के बाहर हॉउसफुल के बोर्ड लटक जात बा.\nक्लासिक फिल्मस के बैनर आ निर्माता कांती पी मारू ‘गीजू भाई’ के एह फिलिम ‘दिवानगी हद से’ में अरविन्द अकेला ‘कल्लू’ रोमांटिक आ चाकलेटी लवर ब्वाय के किरदार में बाड़न. कल्लू के जबरदस्त एक्शन आ रोमांटिक सीन दर्शकन के खूबे भावत बा. दिनेश यादव के उम्दा निर्देशन फिलिम के जानदार बना दिहले बा.


करिया कमाई विदेश में राखे वाला सतरह जने के नोटिस भेजाइल – टटका खबर\nकरिया कमाई विदेश में राखे वाला सतरह जने के नोटिस भेजाइल\nआपन करिया कमाई विदेश में राखे वाला लोगन के जवन सूची सरकार का लगे बा तवना में बतावल जात बा कि अठारह गो नाम बा. काल्हु प्रणव दा कहले कि सतरह जने के नोटिस भेजाइल बा आ मामिला जब कोर्ट में जाई त लोग के नामो पता चलि जाई बाकिर ओकरा पहिले नाम ना बतावल जा सके. शायद ऊ भारतीय परम्परा के माने वाला पतिव्रता नारी का तरह बोलत बाड़े जे अपना भतार के नाम ना लेव. भतार शब्द कुछ कड़ा बुझाव त ओकरा जगहा पति राख ली, बतिया एके रही. हमरा ओहू ले बड़ सवाल ई लागत बा कि अठारह जने के सूची में से सतरह जने के नोटिस भेजाइल बा, एगो के छूटल बा भा छोड़ दिहल गइल बा ! कहीं ऊ कवनो पूर्व केन्द्रीय मंत्री त ना ह जेकर नाम ओह सूची में होखे के बात चरचा में बा ?


शो मैन सुभाष घई बनवले भोजपुरी फिल्म – Anjoria\nOct 13, 2010 धर्मात्मा, रवि किशन, साधिका रंधावा, सुभाष घई\nभोजपुरी फिल्मन का निर्माण में कई गो बडहन फिल्मकार डेग भर चुकल बाड़े जवना में दिलीप कुमार, सायरा बानो, एन॰ आर॰ पचीसीया, एकता कपूर, इन्द्र कुमार, दिपक सावंत, भाग्यश्री, महिंद्रा एण्ड महिंद्रा का बाद अब हिन्दी सिनेमा जगत के शो मैन कहाये वाला सुभाषो घई शामिल हो गइले.\nघई अपना निर्माण कंपनी “मुक्ता आर्ट्स” लि॰ का बैनर में धर्मात्मा नाम के भोजपुरी फिल्म बनवले बाड़न जवन एही दशहरा पर 15 अक्टूबर के रिलीज होखे जा रहल बा. मुक्ता आर्टस लि॰-सुभाष घई “धर्मात्मा” के प्रस्तुत कइले बाड़े जवना में भोजपुरिया सिनेमा के सदाबहार सुपर स्टार रवि किशन मुख्य भूमिका कइले बाड़े.\n“धर्मात्मा” में ई देखावे के कोशिश कइल गइल बा कि अहिंसा के पुजारी महात्मा गाँधी के आदर्श के पुजारी एगो नवजवान कइसे एह भ्रष्ट सिस्टम में फँस के हिंसा के धर्मात्मा बनि जात बा. फिल्म के निर्देशन प्रकाश जयसवाल कइले बाड़े जे एहसे पहिले “तू हमार हऊ” आ “पूरब पश्चिम” जइसन सफल फिल्म दे चुकल बाड़े. समाज के मनोरंजन का साथे एगो सीख देत “धर्मात्मा” में रवि किशन के नायिका साहिदा रंधावा बाड़ी. बाकी कलाकारन में गौरव घई, मोनालिसा, रजा मुराद, ब्रृजेश त्रिपाठी, वल्लभ व्यास, मुस्ताक खान, शबनम कपूर जइसन नाम बा.\nफिल्म के कथा-पटकथा नईम इजाज के लिखल आ धाँसू संवाद सुरेन्द्र मिश्रा के लिखल बा. फिल्म की सबले बड़ खासियत एकर क्लाइमेक्स बा जहवाँ हिंसा के “धर्मात्मा” बन चुकल नायक रवि किशन विधान सभा में घुस के एगो भष्टाचारी-अपराधी मंत्री के मौत के घाट उतार देता आ ओकरा बाद हिंसा के राह तज देत बा. एह फिल्म के सोलो इंटरटेनमेंट प्रा॰ लि॰ का बैनर में बनावल गइल बा आ राजेश कनोज एकर सह-निर्माता हउवें. गीतकार विनय बिहारी के लिखल गीतन के राजेश गुप्ता संगीतबद्ध कइले बाड़न.


जाड़ के मजा | जोगीरा\nHome भोजपुरी साहित्य भोजपुरी कथा-कहानी जाड़ के मजा\nजाड़ के मजा\nजाड़ के मजा जाड़ा के दिन त गरीब खातिर जान लेवा होला लेकिन एह मौसम के एगो अलगे आनन्द भी होला |\nचारो ओर हरिअर हरिअर गंहूँ के खेत होखे चाहे पिअर पिअर सरसों के फूल फूलाइल होखे | कल्पना करीं ओह खेतन में रउरा घूम तानी एगो अदभुद मनमोहक गंध रउरा नथुना में मह्शूश होखे लागी | चारो ओर उजर उजर कूहा के चदरा रउरा के घेरले बा आ रउरा चलल जा तानी खेतन में | आह अदभुद !\nमटर के खेत में मटर के छेमी लागल बा ओह में से आध एक किलो छीमी तूर लीन्हीं आ घरे आ के तनी तेल मिरचाई आ नून देके भूंजवा लीन्हीं फेर दू चार गो संघतिया के साथ थरिया में ले के मिल के खाईं | वोह स्वाद के आगे छ्पनो व्यंजन के स्वाद फेल बा जी ! सांझ होते घूर फूक दीन्हीं लोग दुअरा पर बिटोरा जाव आ चले लागो बतकही संसद में वइसन बतकही आ बहस देखे के कहाँ मिली जी !\nगाँव घर में हर नामी गिरामी लोग के दुअरा पर घूर के घेर के छोट छोट संसद लाग रहेला | एक पहर रात बितला पर पुअरा के बिछ्वना में घुस जाईं आ जौन आनन्द पुअरा के बिछ्वना प एगो लेदरा ओढ़ के सुते में मिलेला उ आनन्द मखमल के रजाई आ तोसक प कहाँ नसीब बा जी !\n—सत्येन्द्र शुभम (आखर के फेसबुक पेज से)\nपिछला लेखचहेटना चलल ससुरारी भाग – १\nअगिला लेखरवि किशन और राजकुमार आर.पाण्डेय की जोड़ी फिर एक साथ\nDildar saawariya – review by uday bhagat\nमोरी कलइया सुकवार हो\nभोजपुरी फिल्म बलिया के दबंगई का प्रदर्शन मुंबई और गुजरात में...


टटकाखबर डाॅटकाॅम – टटका खबर\nसगरी खबर भोजपुरी में (बियफे,2जुलाई 2015)\nबाकी हर मुद्दा पर विरोध के राजनीति करे वाला सांसद लोग आपन तनखाह आ भत्ता बढ़ावे का मुद्दा पर हमेशा एकराय होखेला. अब फेरू सांसद लोग के तनखाह दुगुना करे के बात चलत बा आ पुरनका सांसद लोग के पेंशन 75 फीसदी करे के बात कहल जात बा. संसद के समिति एकर सलाह दे दिहले\nसगरी खबर भोजपुरी में (बुध, 1 जुलाई 2015)\nग्रीस के करजा समस्या के कवनो हल अबही ले नइखे निकल पावल. आजु यूरोपीय संघ के वित्त मंत्री लोग फेरू एह समस्या के राह निकाले खातिर चरचा करी लोग. कोशिश बा कि ग्रीस के दू बरीस के मोहलत दे दीहल जाव करजा चुकावे खातिर. विश्व बैंक से लीहल करजा ना दे पावे वाला पहिलका देश\nसगरी खबर भोजपुरी में (मंगल, 30 जून 2015)\nयूपी पुलिस अउर कुछ कर सके भा ना बाकिर भईंस, मुर्गी, आ अब कुकुर खोजे में ओकरा महारत हासिल होखत जात बा. आजम खान आ एगो भाजपा विधायक के भईंसन के ‘खोज’ लिहला का बाद ओकरा मुर्गी खोजे के काम मिलल रहुवे आ अब ओकरा जिम्मे कानपुर के एगो आदमी के भुलाइल कुकुर खोजे के\nसगरी खबर भोजपुरी में (सोमार, 29 जून 2015)\nकाल्हु अतवार का दिेने देशवासियन से अपना मन के बात बतियावे के कड़ी में प्रधानमंत्री नरेंद्र मोदी देश में खराब होखत जात लिंग अनुपात पर चिन्ता जतावत कहलन कि बेटी बचावऽ बेटी पढ़ावऽ अभियान के बरियार बनवला के जरूरत बा. एह बारे में हरियाणा के एगो सरपंच के शुरु कइल अभियान के समर्थन देत पीएम\nरोजे एगो नया विवाद जनमावत ललित मोदी अब खुलासा कइले बाड़म कि भारतीय क्रिकेट टीम के खास खिलाड़ियन में शामिल सुरेश रैना आ रविंद्र जडेजा सट्टेबाजी में शामिल रहले आ ललित एह बारे में आईसीसी के सीईओ डेविड रिचर्डसन का लगे शिकायत भेजलहु रहलन. ललित मोदी के कहना बा कि एह गलत काम में ड्वेन\nसगरी खबर भोजपुरी में (शनिचर, 27 जून 2015)\nपंद्रहवीं विधानसभा के मानसून सत्र आ विधान परिषद के अगिला सत्र शुरु होखे के दिन बढ़ा दीहल गइल बा. पहिले 24 जुलाई से शुरु होखे वाला सत्र अब3अगस्त से शुरु होखी आ महज चार दिन खातिर चली. आखिरी दिने अनुपूरक लेखा विवरण पास करावल जाई. यूपी के नयका डीजीपी बने खातिर रेस शुरु\nसगरी खबर भोजपुरी में (शुक, 26 जून 2015)\nमालेगांव विस्‍फोट मामिला में सरकारी वकील रोहिणी सेलियन के कहना बा कि राष्‍ट्रीय जांच एजेंसी उनुका पर एह मामला में नरम रुख अख्तियार करे के दबाव डालत बा. साल 2008 से चलत एह मुकदमा में आजु ले सरकार कवनो चार्ज शीट नइखे दाखिल कर सकल बाकिर मामला के लटकावत आवल जात बा काहे कि एह\nसगरी खबर भोजपुरी में (बुध, 24 जून 2015)\nसुने में आवत बा कि आयकर विभाग कांग्रेस अध्यक्ष सोनिया गांधी आ उपाध्यक्ष राहुल गांधी के नोटिस भेजे वाला बा. ओकरा पता लागल बा कि नेशनल हेराल्ड अखबार के संपत्ति हथिया लिहला का बाद एह लोग के नाहियो त 1,300 करोड़ रुपिया के आमदनी भइल बा. जान जाईं कि हजारन करोड़ के ई संपत्ति हथियावे\nसगरी खबर भोजपुरी में (सोमार, 22 जून 2015)\nअफगानिस्तान में तालिबान आतंकवादी संसद पर हमला क दिहले आ बम फोड़त आ गोलीबारी करत घुस गइले. बाकिर सुरक्षाबल के जवान सातो आतंकवादियन के मार गिरवले. एह हमला में पाँच गो नागरिको के मौत हो गइल बा. मुंबई का किनार समुद्र में डूबत एगो जहाज जिंदल कामाक्षी से भारतीय नौसेना 20 गो क्रू मेंबर्स के\nसगरी खबर भोजपुरी में (अतवार, 21 जून 2015)\nआजु 21 जून का दिने दुनिया भर के 191 देशन में विश्व योग दिवस मनावल गइल. दिल्ली के राजपथ पर पीएम मोदी का संगे नाहियो त 37 हजार लोग एक जगहा पर योग क के एगो रिकार्ड बना दीहल. दिल्ली के राजपथ पर भइल पीएम के कार्यक्रम में दिल्ली के मुख्यमंत्री अरविन्द केजरौवालो शामिल भइलें.\nसगरी खबर भोजपुरी में (शनिचर, 20 जून 2015)\nयूपी के राज्यपाल राम नाईक आजु गोरखपुर में योग आ महायोगी गोरक्षनाथ विषय पर आयोजित गोष्ठी में कहलन कि भारत का तरफ से योग के रूप में एगो शनदार तोहफा दुनिया के दिआइल बा आ क्रियात्मक योग के लोकप्रिय बनावे वाला गुरू गोरक्षनाथ के साधनास्थली होखला का चलते गोरखपुर के योग क गंगोत्री कहल जा\nसगरी खबर भोजपुरी में (शुक, 19 जून 2015)\nरेलवे के तत्काल सिस्टम में कुछ ना कुछ घोटाला त जरूरे हो रहल बा ना दू मिनट का भितरे 180 टिकट कइसे कट जात बा. विभाग के देखे के चाहीं कि तत्काल टिकट कटावे वालन के आइपी का ह आ कहीं एके आइपी भा कुछेके से त ई घपला नइखे हो रहल. आखिर सब कुछ\nसगरी खबर भोजपुरी में (बियफे, 18 जून 2015)\n21 जून का दिने पूरा दुनिया विश्व योग दिवस मनावे के तइयारी में बावे त इहो जाने जोग बा कि दुनिया के अकेला योग विश्वविद्यालय बिहार के मुंगेर बा. एह बिहार स्कूल आफ योग के स्थापना साल 1964 में स्वामी सत्यानंद जी कइले रहीं आ तब से लगातार ई संस्थान योग के शिक्षा देत आइल\nबिहार विधानसभा चुनाव खातिर भाजपा के प्रभारी अनंत कुमार के बयान का बाद उपजल बेचैनी सुशील मोदी के चुप ना रहे दिहलसि आ ऊ अब खुल के सामने आ गइल बाड़न. उनकर कहना बा कि भाजपा बिहार चुनाव से पहिले आपन नेता घोषित कर दी. देखल जाव कि सुशीलो मोदी शत्रुघ्न सिन्हा के लाइन धरत\nसगरी खबर भोजपुरी में (मंगल, 16 जून 2015)\nदू दिन से कुछ मीडिया पर सुषमा स्वराज के इस्तीफा माँगत अभियान चलावल जात बा. एही अभियान का सहारे कांग्रेसो आपन बचल खुचल ताकत जोड़ दिहले बिया. सुषमा पर आरोप बा कि लंदन में रहल ललित मोदी के इंगलैंड से यात्रा के कागजात हासिल करे में सहयता चहुँपवली जबकि ललित मोदी का खिलाफ इडी के\nपिछला3मई के करावल गइल आलइण्डिया प्रीमेडिकल टेस्ट के रद्द करत सुप्रीम कोर्ट एकरा के फेरू से चार हप्ता का भितरे करा लेबे के आदेश दे दिहलसि. पिछलका इम्तिहान का दिने कुछ लोग हरियाणा का रोहतक में आंसर शीट का साथे धराइल रहलें. एकरा बाद कुछ छात्र एकरा के दुबारा करावे के मांग करत\nसगरी खबर भोजपुरी में (अतवार, 14 जून 2015)\nभारत सरकार का तरफ से कहल गइल बा कि भारत चीन संगे व्यापार बढ़ावे खातिर तय कर लिहले बा काहे कि एहसे दुनू देश के फारदा होखे वाला बा. मेक इन इंडिया से भारत में रोजगार बढ़ी आ चीन खातिर निवेश के राह खुली. केन्द्र सरकार परमाणु दुर्घटना बीमा कोष ला डेढ़ हजार करोड़ रुपिया\nसगरी खबर भोजपुरी में (शनिचर, 13 जून 2015)\nबिहार विधानसभा चुनाव खातिर भाजपा के चुनाव प्रभारी अनंत कुमार के आ सह प्रभारी धर्मेन्द्र कुमार के बनावल गइल बा. एह बीच रामविलास पासवान के लोजपा, उपेन्द्र कुशवाहा के आरएलएसपी आपन आपन गोल के सीट बढ़वावे का जुगत में लागल बाड़े. सभे जानत बा कि भाजपा कवनो एक आदमी के नेता बना के चुनाव लड़े\nसगरी खबर भोजपुरी में (शुक, 12 जून 2015)\nबिहार के मुख्यमंत्री रहल जीतन राम मांझी काल्हु भाजपा अध्यक्ष से मिलला का बाद एनडीए में शामिल होखे के एलान कर दिहलन. कहलन कि सीट का बारे में अबहीं कवनो बात नइखे भइल बाकिर नीतीश आ लालू के नापाक गठबन्हन के हरावे खातिर उनकर गोल भाजपा से मिल के चुनाव लड़ी. ओने भाजपा से हमेशा\nमंगल का दिने भारत के सेना इतिहास रच दिहलसि जब म्यांमार का सीमा में घुस के ऊ उग्रवादियन के दू गो ठिकाना नेस्तनाबूद कर दिहलसि. साथही सगरी पड़ोसी देशन के इशारो दे दिहलसि कि अब हमला करे वालन के छोड़ी ना. केन्द्रीय सूचना आ प्रसारण राज्‍य मंत्री राज्‍यवर्धन सिंह राठौड़ बतवलन कि ई घटना आतंकियन


फिल्म प्रचारक राजीव हुए भिखारी ठाकुर सम्मान से सम्मानित – Anjoria\nक़ुतुबपुर छपरा में आयोजित पद्मश्री भिखारी ठाकुर सम्मान समारोह में जानल मानल फिल्म प्रचारक राजीव के भिखारी ठाकुर सम्मान से सम्मानित कइल गइल. ई सम्मान उनुका के भोजपुरी सिनेमा के प्रचार प्रसार में उल्लेखजोग योगदान करे खातिर दिहल गइल.\nसम्मानित भइला क बाद राजीव एह सम्मान के भोजपुरिया लोगन के समर्पित करत कहलन कि एहसे उनुकर मनोबल बढ़ल बा.


टटका सिनेमा : 10 अगस्त 2015 – टटका खबर\nनिर्माता शादाब सिद्दीकी आ निर्देशक साहिल सन्नी के आवे वाली फिलिम बेवफा सनम खातिर मुख्य नायिका का रूप में साइन कइल गइल बा अर्चना प्रजापति के. हिन्दी वीडियो अलबमन आ माडलिंग में आपन जलवा देखा चुकल अर्चना प्रजापति भोजपुरी सिनेमा के नयकी सनसनी बन जइहें एह फिलिम का बाद.\nरक्षा बंधन का मौका पर बिहार में रिलीज होखे वाली आदिशक्ति इंटरटेनमेंट के भोजपुरी फिलिम जानम में दर्शक लोग देखीहें पलक तिवारी के जलवा. एकरा के एके साथ सौ से बेसी सिनेमाघर में रिलीज कइल जाई. निर्माता दुर्गा प्रसाद आ अनुज कुमार के एह भोजपुरी फिलिम में खेसारी लाल यादव, रानी चटर्जी, विराज भट्ट अउर पूनम दुबे के खास भूमिका बा. फिलिम के निर्दशक हउवें अजय झा आ संगीतकार अविनाश झा घुंघरू.\nअंडरवर्ल्ड पर बनल हिन्दी फिल्म पथ से रातो रात चर्चा में आइल निर्देशक शिवराम यादव एगो नया भोजपुरी फिलिम साइन कइले बाड़न. बैरागी आर्ट्स के दुसरका फिलिम खातिर बतौर निर्देशक लीहल गइल बाड़े शिवराम यादव. निर्माता हउवें मुकेश कुमार बैरागी. कंटेट प्रधान ई फिलिम मौजूदा राजनीति पर तंज करे वाली बा.\nआरा के मोहनपुर गाँव के राकेश मिश्रा गायक से नायक बनत भोजपुरी सिनेमा में अइलें आ सफलता हासिल करे लगलें. अब उनकर तीन गो फिलिम आवे वाला बा – तीन बुड़बक, जान कह दा न आई लव यू, अउर बरसात.\nTags: अर्चना, पलक, भोजपुरी सिनेमा, राकेश मिश्रा, शिवराम


बीडीओ साहब के संगीतमय लांचिंग आ कुछ अउर हालचाल – Anjoria\nमाँ लक्ष्मी फिल्म्स के भोजपुरी फिलिम “बीडीओ साहेब” के संगीतमय लांचिंग पिछला दिने कुमार शानू का आवाज में फ्यूजन स्टूडियो में गाना रिकार्ड करा के कइल गइल. संगीत दिहले नागेन्द्र नृपांशू. फिलिम के निर्माता दिलीप कुमार गिरी आ निर्देशक पप्पू भारती हउवन. कहानी नारायण दूबे (फोटो में) के लिखल ह आ संगीत राजेश पाण्डेय आ मनोज मंजू के. फिलिम में दिलीप आ डिम्पल के लांच कइल जाई. बाकी कलाकारन के चुने के काम चालू बा. शूटिंग बिहार के छपरा में कइल जाई.\nगुलाब थिएटर के अब अप्रेल में रिलीज कइल जाई.\nसाईं विजय फिल्म्स आ माँ शारदा फिल्म प्रोडक्शन के फिलिम “फूल और कांटे” एह हफ्ता बिहार के पचीस गो सिनेमाघर में रिलीज हो गइल.\nदुर्गा फिल्म प्रोडक्शन के फिलिम “लड़ब मरते दम तक” के संपादन पूरा हो गइल बा. जितेन्द्र सिंह जीतू एकर संपादन कइलें.\nशिव प्रिया फिल्म प्रोडक्शन के फिलिम “कंचन मन गंगा तन तुलसी” सेंसर बोर्ड में पहुँचल.\nबिरेन्द्र आर्ट्स इंटरटेनमेंट के फिलिम “हमार हीरो रंगबाज बा” कलकत्ता सेंसर बोर्ड से यूए सर्टिफिकेट ले के पास हो गइल.


टटका खबर, मंगल, ६ मार्च २०१२ – टटका खबर\nCategories Select Category TatkaKhabar (1,917) अपराध (592) उत्तर प्रदेश (1,730) खुला मंच (7) खेल (314) चुनाव (320) टटका खबर (167) देश-दुनिया (1,462) बिहार (1,617) भोजपुरी पट्टी (538) मनोरंजन (219) राजनीति (927) रोजी-रोजगार (116) विधानसभा (88) व्यापार (293) शिक्षा (220)\nगाजीपुर जिला के चुनाव परिणाम\nजखनिया से सपा के सुब्बा राम बसपा के विजय कुमार के पन्द्रह हजार से बेसी वोट से हरा दिहलन.\nसैदपुर से सपा के सुभाष बसपा के अमरिका के बयालीस हजार वोट से हरा दिहलन.\nगाजीपुर से सपा के विजय कुमार मिश्र बसपा के राज कुमार के २४१ वोट से हरवले.\nजंगीपुर से सपा के कैलाश बसपा के मनीष चन्द्र पान्डेय के करीब दस हजार वोट से हरवलन.\nजहूराबाद से सपा के सइदा शादाब फातिमा बसपा के कालीचरण के करीब एगारह हजार वोट से हरा दिहली.\nमोहम्मदाबाद से कौमी एकता दल के सिबगतुल्ला अंसारी सपा के राजेश राय के सात हजार वोट से हरा दिहलन.\nजमानिया से सपा के ओमप्रकाश बसपा के उमाशंकर कुशवाहा के करीब तीस हजार वोंट से हरवलन.\nजौनपुर जिला के चुनाव परिणाम\nबदलापुर से सपा के ओमप्रकाश बाबा दूबे बसपा के लालजी यादव के सोलह हजार वोट से हरवलन.\nशाहगंज से सपा के शैलेन्द्र यादव ललाई बसपा के धरमराज निषाद के दस हजार से बेसी वोट से हरवले.\nजौनपुर से कांग्रेस के नदीम जावेद बसपा के तेजबहादुर मौर्य पप्पू के बारह सौ वोट से हरवले.\nमलहानी से सपा के पारसनाथ यादव निर्दलीय डा॰ जागृति सिंह के इकतीस हजार वोंट से हरवलन.\nमुगरा बादशाहपुर से भाजपा के सीमा बसपा के रमेश के छह हजार वोट से हरा दिहली.\nमछलीशहर से सपा के जगदीश सोनकर बसपा के रामफेर गौतम के चौबीस हजार वोट से हरवलन.\nमरियाहू से सपा के श्रद्धा यादव बसपा के सावित्री पटेल के साढ़े बारह हजार वोट से हरा दिहली.\nजाफराबाद से सपा के सच्चिदानन्द त्रिपाठी बसपा के जगदीश नारायण के पाँच हजार वोट से हरवलन.\nकेराकात से सपा के गुलाब चन्द बसपा के विजय लक्ष्मी के दस हजार वोट से हरा दिहलन.\nमऊ जिला के चुनाव परिणाम\nघोसी से सपा के सुधाकर बसपा के फागू चौहान के साढ़े पन्द्रह हजार वोट से हरा दिहले.\nमधुबन से बसपा के उमेश पाण्डेय सपा के राजेन्द्र मिश्र के तेरह सौ वोट से हरवले.\nमऊ से कौमी एकता दल के मुख्तार अंसारी बसपा के भीम राजभर के करीब छह हजार वोट से हरवलन.\nमोहम्मदाबाद गोहना से सपा के बैजनाथ बसपा के राजेन्द्र के तीन हजार वोट से हरा दिहले.\nवाराणसी जिला के चुनाव परिणाम\nरोहनिया से अपना दल के अनुप्रिया पटेल बसपा के रामाकान्त सिंह से साढ़े सतरह हजार वोट से हरा दिहली.\nपिण्डरा से कांग्रेस के अजय बसपा के जय प्रकाश के नौ हजार से बेसी वोट से हरा दिहलन.\nअजगरा से बसपा के त्रिभुवन राम सपा के लालजी के दू हजार वोट से हरवलन.\nशिवपुर से बसपा के उदय लाल मौर्या सपा के डा॰ पियूष यादव के साढ़े बारह हजार वोट से हरवलन.\nवाराणसी उत्तर से भाजपा के रविन्द्र जायसवाल बसपा के सुजीत कुमार मौर्य के दू हजार से बेसी वोट से हरा दिहले.\nवाराणसी दक्खिन से भाजपा के श्यामदेव चौधरी कांग्रेस के डा॰ दयाशंकर मिश्र के साढ़े तेरह हजार वोट से हरवलन.\nवाराणसी कैंट से भाजपा के ज्योत्सना श्रीवास्तव कांग्रेस के अनिल श्रीवास्तव के करीब तेरह हजार वोट से हरा दिहली.\nसेवापुरी से सपा के सुरेन्द्र सिंह पटेल अपना दल के नील रतन पटेल के करीब बीस हजार वोट से हरा दिहले.\nदेवरिया जिला के चुनाव परिणाम\nबरहज से प्रेम प्रकाश सिंह बसपा के रेनू जायसवाल के लगभग बारह हजार वोट से हरवले.\nभाटपार रानी से सपा के कामेश्वर बसपा के सभाकुंवर से तेरह हजार वोट से आगे बाड़न.\nदेवरिया से भाजपा के जनमेजय सिंह बसपा के प्रमोद सिंह के करीब चौदह हजार वोट से आगा बाड़न.\nपथरदेवा से सपा के शकीर अली भाजपा के सूर्य प्रताप शाही से साढ़े आठ हजार वोट से आगे बाड़न.\nरामपुर करखना से सपा के गजाला लारी निर्दलीय गुड्डू शाही से तीन हजार वोट आगे बाड़न.\nरुद्रपुर से कांग्रेस के अखिलेश प्रताप सिंह सपा के मुक्तिनाश यादव के करीब सात हजार वोट से हरा दिहले.\nसलेमपुर से सपा के मनबोध भाजपा के विजय लक्ष्मी से करीब सोलह हजार वोट आगे बाड़े.\nगोरखपुर जिला के परिणाम\nबांसगाँव से बसपा के डा॰ विजय कुमार सपा के शारदा देवी के करीब आठ हजार तीन सौ वोट से हरवले.\nचौरी चौरा से बसपा के जय प्रकाश सपा के अनूप कुमार पाण्डेय के करीब बीस हजार वोट से हरा दिहले.\nचिल्लूपार से बसपा के राजेश त्रिपाठी सपा के सीपी चन्द से एगारह हजार वोट आगे बाड़न.\nकेम्पेययगंज से कांग्रेस के फतेहबहादुर सपा के चिन्ता यादव से करीब सात हजार वोट आगे बाड़न.\nगोरखपुर ग्रामीण से भाजपा के विजय बहादुर यादव सपा के जफर अमीन से करीब आठ हजार वोट आगे बाड़न.\nगोरखपुर शहरी से भाजपा के डा॰ राधा मोहन अग्रवाल सपा के राजकुमारी यादव से करीब एकईस हजार वोट से आगे बाड़न.\nखजनी से भाजपा के संत प्रसाद बसपा के रामसमुझ से करीब साढ़े नौ हजार वोट से आगे बाड़न.\nपिपराइच से सपा के राजमति बसपा के जीतेन्द्र से करीब तैंतीस हजार वोट आगे बाड़न.\nसहजनवा से बसपा के राजेन्द्र भाजपा के अश्विनी से साढ़े बारह हजार वोट से आगे बाड़न.\nबलिया जिला के चुनाव परिणाम\nबैरिया से भाजपा के भरत सिंह सपा के जय प्रकाश अंचल से ५५७ वोट से पीछे बाड़न.\nबलिया नगर से सपा के नारद राय कौमी एकता के रामजी गु्प्ता के २५१२८ वोट से हरा दिहले.\nबाँसडीह से सपा के रामगोविन्द चौधरी भाजपा के केतकी सिंह के २२८७७ वोट से हरवले.\nसिकन्दरपुर से सपा के जियाउद्दीन रिजवी बसपा के चन्द्रभूषण राजभर के साढ़े अठाईस हजार वोट से हरा दिहले.\nफेफना से भाजपा के उपेन्द्र तिवारी सपा के अम्बिका चौधरी के सात हजार चार सौ वोट से हरवलन.\nबेल्थरारोड से सपा के गोरख पासवान बसपा के छट्ठू राम के दस हजार वोट से हरवलन.\nरसड़ा से बसपा के उमाशंकर सिंह सपा के सनातन पाण्डेय के करीब पचास हजार वोट से हरा दिहले.\nउत्तर प्रदेश में विधानसभा सीटवार परिणाम जाने खातिर चुनाव आयोग के वेबसाइट पर जाईं.\nकुल सीट : – 403\nकांग्रेस + 37\nअन्य आ निर्दलीय 15\nकुल सीट : – 70\nअन्य आ निर्दलीय 7\nअन्य आ निर्दलीय 18\nकुल सीट 40\nभाजपा + 24\nकांग्रेस + 9\nअन्य आ निर्दलीय 5\nशि॰अकाली दल + 68\nअन्य आ निर्दलीय 3\nसाँझ चार बजे ले तय हो गइल कि यूपी में सपा, पंजाब में अकाली भाजपा गठबन्हन, गोवा में भाजपा गठबन्हन आ मणिपुर में कांग्रेस के सरकार बने जात बावे. बस उत्तराखंड रह गइल जहवाँ अबही ले हालात साफ नइखे भइल. वइसे भाजपा बसपा से समर्थन ले के सरकार बना सकेले.\nउत्तराखंड में भुवनचंद्र खंडूरी चुनाव हार गइलन. एकरा बावजूद कांग्रेस उत्तराखंड में पीछे चलत बिया.\nयूपी में मिलल हार के जिम्मेदारी सकारत राहुल गाँधी कहलन कि राज्य में कांग्रेस के मजबूत बनावे में लागल रहीहें.\nयूपी में दिन के बारह बजे तक मिलल रूझान बतावत बा कि प्रदेश में सपा के सरकार बने जात बा आ हो सकेला कि ओकरा अकेले बहुमत मिल जाव. भाजपा आ कांग्रेस का बीच तीसरा जगहा के लड़ाई चलत बा बाकिर दुनु दल राजनीति का हाशिया से उपर उठत नइखन लागत.\nपंजाब में परम्परा से उलट शिरोमणि अकाली दल भाजपा गठबन्हन के सरकार बनल रहि जाई. पिछला कई चुनाव से एहिजा सरकार बदलत आइल बा.\nगोवा में कांग्रेस के सरकार रहल बाकिर अब भाजपा ओहिजा सरकार बनावे जात लागत बिया.\nउत्तराखंड में भाजपा आ कांग्रेस का बीच रस्साकशी जारी बा बाकिर लागत बा कि आखिर में भाजपा आपन सरकार बचावे में कामयाब हो जाई.\nमणिपुर में अबही के रूझान साफ बतावत बा कि ओहिजा कांग्रेस के सरकार कायम रही.


फगुआ (होरी गीत) संग्रह पहल प्रतियोगिता - 2018 के परिनाम\nप्रणाम बा... कवनो अच्छा, सकारात्मक काम में कबो देरी ना होला.....जय-जय\nफगुआ (होरी गीत) संग्रह पहल प्रतियोगिता - 2018 के परिनाम रउआँ सब की सोझा राखत मन बहुते प्रसन्न बा। सबसे पहिले त हम ओ रचनाकार लोगन के सादर नमन करतानीं जे अपनी माईभाखा में लिखेला, ओकरी साथे-साथे ओ सब लोगन के, जे सकारात्मक रूप से माईभाखा के कवनो न कवनो तरे समरिध कइले में लागल बा। अरे एतने ना, सही तरे देखीं त सबसे अधिका धन्यवाद के पात्र त पाठक महानुभाव लोग बा, जे समय निकाली के रचचन के पढ़ेला।\nआपन बात- सबसे पहिले त हम 15गो मान्यवर कबिजी/गीतकार (जे आपन कबिता/गीत भेजले रहल ह) …\nश्री धर्मदेव चौहानजी के कुछ अउर जोगीर्रा - जोगीर्रा सरSSररSS पहल प्रतियोगिता - 2018\nझाड़ू बाजे, बेलन बाजे और बाजे मृदंग।\nजबसे चढ़ल फ़ागुन रोज कुटाला भसुर संघ। जोगिरा सारा रा रा र……..\nकजरी, मोदी, राहुल देखनी अउर देखनी सहत्तर। राजनीति में आके सभे बनी जाला बनच्चर। जोगिरा सारा रा रा र……..\nके कटेला चना चबैना,के चाँपे रसगुल्ला। के मारेला बेलन, के नाचेला खुल्लम खुल्ला। जोगिरा सारा रा रा र………\nभईया काटें चना चबैना, भउजी रसगुल्ला। भवही मारे बेलन, भसुर नाचें खुल्लम खुल्ला। जोगिरा सारा रा रा र………..\nमोदी बनिहें पीएम मिली भोजपुरी के दर्जा। कहिके चच्चा भूली गईलें हैं कहिया उत्तरी कर्जा। जोगिरा सारा रा रा र………..\nभोजपुरी के मिली मान्यता गईहें छम्मक छल्लो। असम वाली भउजी कहीहें चल्लो दिल्ली चल्लो। जोगिरा सारा रा रा र……..\nकेकर बाटे हरियर कुर्ता, केकर बाटे लाल। के पहिरेला सुट- सफारी, के भईल कंगाल। जोगिरा सारा रा रा र………\nपप्पू जी के हरियर कुर्ता,\nश्री धर्मदेव चौहानजी के जोगीर्रा (2,3,4,5) - जोगीर्रा सरSSररSS पहल प्रतियोगिता - 2018\n1- साहब तोहरा देश में भूखा बा इंसान l\nMDM के खिचड़ी खाके फुल गइल परधान l\nजोगीर्रा सा रा रा रा ..........\n2- बुआ जी के पाड़ा सनकल, पप्पू कसे लंगोट l\nभइया पड़ि गये गदहा पीछे, भऊजी मांगें वोट l\n3- के मांगेला चना- चबैना , के मांगे मिठाई l\nकेकरा चाहीं काम के सरियत ,केकरा मुंह देखाई l\nजोगीर्रा सा रा रा रा .............\nजनता मांगें चना -चबैना कारकर्ता मिठाई l\nभईया मांगें काम के सरियत, भऊजी मुंह देखाई l\n4- जे जीती ऊ चानी काटी, जे हारी उ तिरकोल l\nकारकर्ता लोग भंटा बोईहें, जनता छिली ओल l\n5- के लूटावे सोना चानी, के भइल कंगाल l\nके पहिरेला सूट-सोफारी, केकर बा भौकाल l\nबुआ लुटावें सोना चानी, पपुआ भइल कंगालl\nसाहब पहीरें सूट सफारी, भक्ततन के भौकाल l\nश्री निलेश मिसिरजी के जोगीर्रा (1) - जोगीर्रा सरSSररSS पहल प्रतियोगिता - 2018\nपूँछ पटकि के कुक्कुर खा, चाट-चाट बिलारि, सफाचट्ट कर नीरव खइने, खोज रहल सरकार......... जोगीरा सा रा रा रा श्री निलेश कुमार मिश्र पथरदेवा, देवरिया (मोबाइल - 9935290022)\nआपन मेहरी पेट ढंके, दूसरे के रखले रहे उघार,\nइ हे आज के सोंच कबीरा, इ हे त बा संसार....जोगीर्रा सरss ररss....\nजोगीर्रा सरSSररSS...पहल बा...बस की लोग अपनी भाखा में लिखे...खेल-खेल में लीखे..सब केहू लिखे....प्रतियोगिता ना पहल.....सुनतानीं...तनि एगो लल्लनटाप कुरताफाड़ जोगीर्रा लिख भेजीं...रउरी जोगीर्रा में नेतन के धोती खुलो चाहें गील होखो....भस्टाचार, बेरोजगारी के हवा खुलो भा...कवनो भी सामाजिक सरोकार...आपन गाँव दुआर के बात होखो.....लिख भेजीं...एगो एइसन जोगीर्रा जवने के अगिला फगुआ ले लोग गुनगनइले पर मजबूर होखे...जय-जय। prabhakargopalpuriya@gmail.com पर अपनी नाम, फोटो आदि की साथे मेल क दीं। जय-जय।\nश्री कन्हैया प्रसाद रसिक जी के 1गो अउर होरी गीत (16) - फगुआ (होरी गीत) संग्रह पहल प्रतियोगिता - 2018\nडँसले बा करिया नाग ए सखी फागुन में ।।\nपियवा जे रहिते तs बैदा बोलइते\nगोदिया उठाके लहर उतरइते\nदेवरा भइल बाटे साग ए सखी फागुन में ।।\nहोली के लहरा सब कोई गावे\nमारे दरद के कुछ नाहीं भावे\nबाउर बा जोगिरा के राग ए सखी फागुन में ।।\nमन बउराइल बा डेग डगमगाता\nचढ़ेला लहरिया त तन छटपटाता\nकइसे मनाइब अब फाग ए सखी फागुन में ।।\nपरिचय:- नाम- कन्हैया प्रसाद रसिक ग्राम- हथडीहाँ , पोस्ट- सकरी रामनगर ( हसन बाजार) जिला- रोहतास ( बिहार ) भूतपूर्व वायु सैनिक ( वारंट अफिसर ) कृति- पथिक-पाथेय और ऊँ भ्रष्टाचाराय नम: ( हिन्दी में काव्य संग्रह ) मोबाइल नं. - 8867651348\nश्री विद्या शंकर विद्यार्थी जी के 1गो अउर होरी गीत (15) - फगुआ (होरी गीत) संग्रह पहल प्रतियोगिता - 2018\nहोली खेलन आये बिहारी, रे माई\nहोली खेलन आये बिहारी, रे माई होली खेलन आये बिहारी, रे माई\nब्रज के गलियन में शोर मचल बा शोर मचल बा रे जोर मचल बा चल$ता रंग पिचकारी, रे माई होली खेलन आये बिहारी, रे माई |\nकेहू के रंगता तन के चुनरिया तन के चुनरिया रे मन के चुनरिया बरीज ना माने बिहारी, रे माई होली खेलन आये बिहारी, रे माई |\nहमरो रे मनवा बा साध पुराइब साध पुराइब रे आज पुराइब रंग दिहब हम बरियारी, रे माई होली खेलन आये बिहारी, रे माई |\nचलेला होली में होरी बलजोरी होरी बलजोरी रे होरी बलजोरी जाई ना मन के खुमारी, रे माई होली खेलन आये बिहारी, रे माई |\nसुश्री निशा राय जी के 2गो होरी गीत (13, 14) - फगुआ (होरी गीत) संग्रह पहल प्रतियोगिता - 2018\n1. बहे लागल देख फगुनी बयार...चलऽना गुंइयाँ बगिया में चह-चह चिरऽई चहकत होई मह-मह मोजर महकत होई पीयर सरसो लहकत होई धरती कइले होइहें सोलहो सिंगार..चलऽना गुंइयाँ बगिया में\nछिछली तलइया डाल के पऽइयाँ बइठल जाई पेड़ के छऽइयाँ ओढ़ के बदरा बिछा के भुऽइयाँ रिमझिम-रिमझिम बरसी अखियाँ से प्यार...चलऽ ना गुंइयाँ\nरंगली तोहरे रंग चुनरिया फागुन में हो गइलीं बावरिया अपनी नगरिया ले जा सँवरिया फली फूली उंहवें नेहिया हमार...चलऽ ना गुंइयाँ बगिया में\n2. चढ़ते फगुनवा में लोग बउरईले हाय रे फगुआ झूमे लगले गउँआ जेवार हाय रे फगुआ\nसाल सूइटर भउजी घामा में सुखऽवली मोटरी में बाँन्ह के मचानि पर चढ़ऽवली\nपेन्ह लिहली साड़ी लहरेदार हाय रे फगुआ झूमें लगलें गउँआ जेवार हाय रे फगुआ\nफगुनी बयार में बेमार भइल दुनिया घर से निकलला में डेराये लागल मुनिया\nबिगड़ल समाज के बिचार हाय रे फगुआ झूमे लगलें गउँआ जेवार हाय रे फगुआ ----निशा राय राम अवध नगर, खोराबार गोरखपुर, उत्तरप्रदेश पिन 273010 मो.न. 8542898686\nश्री कन्हैया प्रसाद रसिक जी के 1गो अउर होरी गीत (12) - फगुआ (होरी गीत) संग्रह पहल प्रतियोगिता - 2018\nरचि रचि करितीं सिंगार,\nहोलिया में अइते सजनवा ।।\nकजरा के कोर के कटाह हम बनइतीं\nसैंयाजी के देख दाँते ओठवा चबइतीं\nसेजिया पो लुटतीं बहार हो\nआहे सेजिया पो लुटतीं बहार\nप्यार के रंग उनका अंगे अंग लगइतीं\nरकटल पियवा के जियरा जुड़इतीं\nजाये ना दिहतीं बधार हो\nआहे जाये ना दिहितीं बधार\nहोलिया में अइते सजनवा,\nरचि रचि करितीं सिंगार ,\nदेवरू जे अइते घुडुक के भगइतीं\nननदी के कान में संजीवनी चुवइतीं\nसेजिया होइत गुलजार हो\nआहे सेजिया होइत गुलजार\nरचि रचि करितीं सिंगार\nपरिचय:- नाम- कन्हैया प्रसाद रसिक ग्राम- हथडीहाँ , पोस्ट- सकरी रामनगर ( हसन बाजार) जिला- रोहतास ( बिहार )\nश्री जगदीश खेतानजी के 1गो होरी गीत (11) - फगुआ (होरी गीत) संग्रह पहल प्रतियोगिता - 2018\nकबले होइहं गवनवा हमार भउजी। बाटे मौसम मे आइल खुमार भउजी।\nबसंती हवा चले देहीयां दुखाता। कोइलर के बोलियो माहुर बुझाता। नीक लागे ना पायल झंकार भउजी। कबले होइहं गवनवा हमार भउजी।\nसरसो के खेतवा मता के पिअराइल। आमन के बगिया बा खूबे मउराइल। सून्न लाग$ता सगरो जवार भउजी। कबले होइहं गवनवा हमार भउजी।\nअपने बहिन से बियाह रचवइलू। ओकरे बाद आजू ले ना बोलवलू। भइल फागुन मे हमके बुखार भउजी। कबले होइहें गवनवा हमार भउजी।\nअब गवना करा द तोहार गुन गाइब। लइकन के तोहरे खेलाइब घुमाइब। दिन काटल भइल बा पहाड़ भउजी। कबले होइहं गवनवा हमार भउजी।\n- श्री जगदीश खेतान\nश्री आशुतोष पाण्डेय उर्फ आशु बाबा के 1गो होरी गीत (10) - फगुआ (होरी गीत) संग्रह पहल प्रतियोगिता - 2018\nमाथवा प लेके सँवरु रंग के गगरिया...\nमाथवा प लेके सँवरु रंग के गगरिया हम कईसे के आईं ना,\nसोझा बाटे मजबूरिया हम कईसे के आईं ना।\nसुना हो ईयार याद तोहर बाडा आवेला,मनवा हमार हहर हहर रही जावेला।\nमिले खाती आई जा ना गली के कगरिया,हम कईसे के आईं ना.......।टेक।\nकवनो जतन हमरा कामे ना आवता,पापा माई भाई सब अँखिया देखावता,छोटका भईयावा बाटे हमारा पंजरिया,हम कईसै आईं ना..........।टेक।\nसुत सब जाई तब मिले हम आईब,आशु बाबा बहरी से कुंडी लगाईब।\nसाजी के प्रशांत रखिह देशी पिचकरिया,हम कईसे आईं ना...........।टेक।\n-श्री आशुतोष पाण्डेय उर्फ आशु बाबा\nश्री कन्हैया प्रसाद रसिक जी के 1गो होरी गीत (09) - फगुआ (होरी गीत) संग्रह पहल प्रतियोगिता - 2018\nछने छने देखेली सुरतिया\nबिंदिया लगाके गोरी निंदिया उड़वली\nकजरा कटाह से कटारी चलवली\nलामी लामी केशिया के झार हो\nआहे लामी लामी केशिया के झार\nछने छने देखेली सुरतिया।।\nकनवा में नीक लागे झुमका तितल्ला\nनथुनी मचावे रोज चलला प हल्ला\nओठवा से चुवे रसधार हो\nओठवा से चुवे रस धार\nबूटीदार सड़िया प छोटे छोटे बूना\nगोरिया के रूप बाटे लाख में नमूना\nचमकेला हीरावा के हार हो\nचमकेला हीरावा के हार\nश्री विद्या शंकर विद्यार्थी के 1गो अउर होरी गीत (08) - फगुआ (होरी गीत) संग्रह पहल प्रतियोगिता - 2018\nशिव शंकर के धमवा में फाग\nशिव शंकर के धमवा में फाग,\nगऊरा भांग पिसेली..... रखिये भभूतिया से खेले महादेव जी धमवा में जुटल बाड़े रिसी मुनी देवजी\nपिये पिआये भोला भांग, गऊरा..... |\nभंगिया त भंगिया धतुरवो पिसाला खोअवा बरफिया में मन से मिसाला होली के कढ़ावल जाला राग, गऊरा..... |\nभोला बाबा नाचेलन डमरूआ बजावेलन संगे संगे रिसी मुनी मस्ती में गावेलन मचल कैलाश पर बा फाग, गऊरा..... |\nचल$ता बेअरिया मच$लता बेयरिया भूत बैतलवा मार$ता सिसिकरिया बिहँसेली हो गऊरा बेलाग, गऊरा...... |\nविद्या शंकर विद्यार्थी C/0 डॉ0 नन्द किशोर तिवारी निराला साहित्य मंदिर बिजली शहीद सासाराम जि - रोहतास (बिहार) पिन 821115\nश्री मुकेश कुमार ऋषि वर्मा के 1गो होरी गीत (07) - फगुआ (होरी गीत) संग्रह पहल प्रतियोगिता - 2018\n-------------- फगुनवा आई\nमनवा लेत हिलोर\nदिवरा भरी पिचकारी मारी भोर... फगुनवा आई\nदेखी बार-बार तबहुं जी ना भरे\nऊपर से नीचे तक दई रंग तऊ जाने कूं मन ना करे... फगुनवा आई\nअँगनवा फूल खिलल\nतन-मन खुश्बू बिखरल... फगुनवा आई\nमोरी चुनरी करी उत्पात\nकछु ठीक नहीं हालात... फगुनवा आई\nजी चाही पिया संग करी अंखियां चार\nपिया चली गयी सात समुंदर पार... फगुनवा आई\nतोहके याद पिया मन बिखरी... ----------\nमुकेश कुमार ऋषि वर्मा पिता - श्री पूरन सिंह जी\nमाता - श्रीमती रामा देवी जी\nजन्म - 05/08/1993\nशिक्षा - एम. ए., आई. जी. डी. बॉम्बे व पांच प्रमाण पत्रीय कोर्स\nसम्मान - सैकडों\nप्रकाशन - आजादी को खोना ना, संघर्ष पथ (काव्य पुस्तिकाएं) साथ ही देश-विदेश की सैकडों पत्र - पत्रिकाओं में, इंटरनेट पर, सोशल मीडिया में हजारों रचनाएं प्रकाशित\nरूचियाँ - पत्रकारिता, अभिनय, पेंटिंग, लेखन आदि\nसदस्य - कई सामाजिक, साहित्यिक, राजनैतिक, धार्मिक, कलात्मिक संस्थाओं में\nअध्यक्ष - बृजलोक साहित्य-कला-संस्कृति अकादमी\nसंचालक - ऋषि वैदिक साहित्य पुस्तकालय\nमुख्य आजीविका - कृषि-मजदूरी (मूलत् बेरोजगार)\nपता - ग्राम रिहावली, डाक तारौली गुर्जर, तहसी…\nश्री लाल बिहारी लाल के 1गो होरी गीत (06) - फगुआ (होरी गीत) संग्रह पहल प्रतियोगिता - 2018\nभांग खाके भउजी पगला गइली\nभांग खाके भउइजी पगला गइली देख देवरे पर अब त लुभा गइली\nफागुन के रंग में गइल बारी रंगाई करे ना असर अब कवनो दवाई देख लोक लाज सब ई भुला गइली देख देवरे पर अब.........\nपोरे-पोरे रंग में रंगाइल बा देहिया ससुर भसुर से अब लगावेली नेहिया देख केतना से नेहिया लगा गइली देख देवरे पर अब...........\nगतर-गतर रंग डलिहे जब सजानवा तब जाके भरी भउजी के ई मानवा देवरा लाल बिहारी पर लुभा गइली देख देवरे पर अब...........\nलाल बिहारी लाल ग्राम +पो.सोनहो बाजार, छपरा बिहार- 841460 फोन- 07042663073 (दिल्ली)\nश्री दिलीप पैणाली के 1गो होरी गीत (05) - फगुआ (होरी गीत) संग्रह पहल प्रतियोगिता - 2018\nउड़ी कइसे अबीर उड़ी कइसे अबीर कहऽ बलम परदेसिया\nसाल-माथ के परब अइलऽ नाहीं घरवा, तहरा बिन जाई करब का नइहरवा फगुआ बढ़ावेला पीड़ हो कहऽ बलम परदेसिया उड़ी कइसे अबीर ।\nभौंरा खेलत बारें कलियन के संगवा, देखी-देखी हमरो कुहुके सईंया मनवा । अंखियन से ढ़रकता नीर हो कहऽ बलम परदेसिया उड़ी कइसे अबीर ।\nजइसे खेलेलें अजय धौला में होरी, पैणाली दिलीप संगे करे बलजोरी । मन मोर होता अधीर, कहऽ बलम परदेसिया, उड़ी कइसे अबीर ।\nउर्फ दिलीप पैणाली\nसैखोवाघाट, तिनसुकिया, असम\nफगुआ (होरी गीत) संग्रह पहल प्रतियोगिता - 2018 के प...\nश्री धर्मदेव चौहानजी के कुछ अउर जोगीर्रा - जोगीर्र...\nश्री धर्मदेव चौहानजी के जोगीर्रा (2,3,4,5) - जोगीर...\nश्री निलेश मिसिरजी के जोगीर्रा (1) - जोगीर्रा सरSS...\nश्री कन्हैया प्रसाद रसिक जी के 1गो अउर होरी गीत (1...\nश्री विद्या शंकर विद्यार्थी जी के 1गो अउर होरी गीत...\nसुश्री निशा राय जी के 2गो होरी गीत (13, 14) - फगुआ...\nश्री जगदीश खेतानजी के 1गो होरी गीत (11) - फगुआ (हो...\nश्री आशुतोष पाण्डेय उर्फ आशु बाबा के 1गो होरी गीत ...\nश्री कन्हैया प्रसाद रसिक जी के 1गो होरी गीत (09) -...\nश्री विद्या शंकर विद्यार्थी के 1गो अउर होरी गीत (0...\nश्री मुकेश कुमार ऋषि वर्मा के 1गो होरी गीत (07) - ...\nश्री लाल बिहारी लाल के 1गो होरी गीत (06) - फगुआ (ह...\nश्री दिलीप पैणाली के 1गो होरी गीत (05) - फगुआ (होर...


चुनावी गतिविधियन पर कवि जालीदास रचित चुनाव प्रपंच नामक महाग्रंथ के कुछ महत्वपूर्ण छन्द अईसे बा :\nवोटाणि, खोटाणि, भा वार्ता आफ हार्ड पोटाणि\nतबहियों ना पिघलल वोटर, सिर पर पड़ल सोटाणि.\nचालू वोटर आ टालू महबूबा के पूछऽ ना बात\nकेहू ना जान सकल, केहू ना बूझ पावल हे तात.\nकहे के मतलब कवि जालीदास ई कवित्त खास तौर पर ओह कैंडीडेटन का दशा आ दिशा पर लिखले बाड़न जे चुनाव के रिजल्ट अईला का बाद पस्त होके पड़ल बाड़न.\nचुनाव से पहिले वोट के बात कईनी, तरह तरह के खोट से रिझावे बझावे के कोशिश कइनी. पोटा लगावे के बात कइनी. बाकिर वोटर नाहिये नू पिघलल आ ओकर जवाब मूड़ी पर सोटा का तरह पड़ल बा. ज्ञानीजन कह गईल बाड़न कि दू गो समुझल बड़ामुश्किल होला, पहिला त चालू वोटर के आ दोसरे टालू महबूबा के जवन रोज टालेले प्रणय निवेदन के. साफ मनो ना करेले आ साफ हँओ ना करे ले.\nअइसहीं वोटर बाड़े जे चुनाव का पहिले घर का आगा एगो पार्टी के झंडा लगा के कुछ दोसरे सन्देश देबेले बाकिर गरदन में दुपट्टा दोसरे पार्टी के पहिरले रहेले. वोट डाले घरी तीसरका पार्टी के वोट दे आवेले आ सभका से चउथका पार्टी के वोट देबे के बात करेलन सन.आ जब रिजल्ट आवेला त डांस करे जीते वाला पार्टी का दफ्तर चहुँप जाले.अइसनका चालू वोटर आ वइसनका टालू महबूबा के भाँपल केहू का बस में नईखे, मोरे बाप.\nबदलल एहिजा के खेला,\nमजनू ना पहिचाने लैला,\nरोमियो का लगे चहुँपली जब जूलियट\nजवाब मिलल चल हट, मुँहफट\nवोटर के देख के लागल अईसे करेंट\nजईसे कर्जखोर देखले होखे वसूली के एजेंट.\nकहे के मतलब चुनाव का बाद खेला बदल गईल बा. मजनू लैलो के पहिचाने से इन्कार कर रहल बा. मजनू के इंटैंशन साफ बा कि अब चुनाव त हो चुकल आ लैला वोटर का तरह चूसा चुकली. अब उनुका के भाव काहे दिहल जाव. अईसहीं जब जूलियट रोमियो का लगे चहुँपली त बतावल गईल कि चलऽ हटऽ, चुनावी मौसम खतम हो चुकल. अब भाव मत खा. जवन नेता पहिले खंभा आ पेड़ो से वोट मांगत फिरत रहुवे अब वोटर देख के अईसे बिदकत बा जईसे कवनो कर्जखोर वसूली करे वाला एजेंट देख लिहले होखे.\nमतलब कि दू गो प्रेमियन के प्रेम तूड़वावे के होखे त ओह में से एगो के नेता आ दोसरका के वोटर बना दिहल चाहीं. कुछ दिन बाद नेता प्रेमी वोटर प्रेमिका के चिन्हहूं से मुकर जाई. अकबर का टाईम में ई तरकीब मौजूद ना रहुवे, ना त अनारकली सलीम काण्ड बहुते ठीक ठाक निपट गईल रहित. सलीम के फतेहपुर सिकरी विधानसभा इलाका के कैंडिडेटे बना दिहल काफी रहित, फेर वोट पड़ गईला का बाद ऊ अनारकली के पहिचानहूं से इन्कार कर दित.\nज्ञानी जन कहत बाड़न कि चुनाव का बाद नेता पति पत्नियो के पहिचाने से मुकर जाव त अचरज नाहोखे के चाहीं. चुसाइल वोटर बुताईल बलब का माफिक होखेला,से ओकरा पर टाइम खोटी काहे करऽ.


बिहार विधानसभा चुनावः विनय के जीत के साथ भोजपुरी फिल्मी कलाकारन के रहल धमाल , Bhojpuri film heroes was in full swing in bihar elections now are free – News18 हिंदी\nबिहार के जमीन से जुड़ल करीब सब कलाकार प्रचार में उतरल रहल लोग.\nभोजपुरी गाना चाहे भोजपुरी कलाकार तुलसी के पत्ता हो गइल बाड़े. हर जग-परोजन में उनका पड़हीं के बा. चाहे छठ होखे चाहे चुनाव उनका बाजवहीं के बा, नाचहीं के बा. हालांकि भोजपुरी संगीतकार, गीतकार विनय बिहारी फिल्म से जुड़ल असन कलाकार बाने जवन लौरिया जीतल बाने.\nLast Updated : November 12, 2020, 18:34 IST\nदरअसल भोजपुरी कनेक्टिंग भाषा ह, दिल से दिल के जोड़े वाली. बिहार आ पूर्वांचल में त कनेक्टिंग बड़ले बा बाकी जहाँ-जहाँ देश-विदेश में बिहारी लोग फइलल-पसरल बा ओहू जी. अब कनेक्टिंगो में जेकरा में सबसे अधिक लासा बा उ हीरो-हीरोइने लोग नू बा. गायके-गायिका लोग नू बा. भीड़ जुटावन, मन लगावन, आकर्षक आ मनोरंजक. दोसर एह लोग के फैन फॉलोविंग भी त कमाल के होला. त बिहार विधानसभा चुनाव में भी एह लोग के खूब धूम रहल-धमाल रहल. भोजपुरी के प्रभाव एह चुनाव में हर जगहा लउकल, चाहे ऊ बिहार के मिथिलांचल होखे भा सीमांचल, मगध होखे चाहे भोजपुर हर जगहा भोजपुरी में चुनावी गीत लाउस्पीकर पर सुनात रहे त ओहिजे हर क्षेत्र आ हर पार्टी के चुनावी रैली में भोजपुरिया फिल्मी कलाकार भीड़ के रिझावत लउकले. साथहीं बॉलीवुड के कलाकारन के उपस्थितियो रहुवे.\nभोजपुरी में ये भी पढें : दसवें में फिलिम में आ गइली रानी चटर्जी\nभोजपुरी गीत से चुनाव रंग धइलस\n10 नवंबर के देर रात बिहार विधानसभा 2020 के चुनाव के नतीजा आइल. 125 सीट के साथे एनडीए फेर नीतीश कुमार के नेतृत्व में सत्ता में वापस लौटल, त ओहिजे तमाम एग्जिट पोल के आकलन के विपरीत राजद के तेजस्वी यादव के नेतृत्व वाला महागठबंधन 110 सीट पर सिमट गइल. खैर, बिहार के ई विधानसभा चुनाव कइगो वजह से खूब चर्चा में रहल. कोरोना काल में ई असंभव जइसन लागे वाला चुनाव बड़ा सफलता से करा लीहल गइल. एकरा साथहीं एह चुनाव के खास बात ई रहल देश में रोजगार आ नोकरी एक बेर फेर से चुनावी मुद्दा बनल. दूनो गठबंधन- राजग आ महागठबंधन के चुनाव प्रचार में लागल फिल्मी सितारा सभे भी एह मुद्दा के उठावत लउकले. हालांकि पहिले ई मानल गइल कि एह चुनाव में प्रचार के तौर-तरीका पारंपरिक ना होई, शुरुआत में देखलो गइल कि सब राजनीतिक दल वीडियो कांफ्रेसिंग के जरिये वर्चुअल रैली करे लगलें बाकिर फेर एकरा अपना पुरान ढर्रा में लौटे में देर ना लागल. फेर गांव-गली-चौराहा पर भोजपुरी में चुनाव प्रचार के गीत बाजत सुनाये लागल. एही में ‘बिहार में का बा’ आ ‘बिहार में ई बा’ जइसन गीतो खूब चर्चा में रहल.\nगीतकार विनय बिहार के जीत\nअइसहूं भोजपुरी गीत आ फिल्म के देश-दुनिया में खासा क्रेज बा. एहिसे कवनो चुनाव होखे ऊ भोजपुरी चुनावी गीत आ भोजपुरिया सिने स्टार के बगैर पूरा ना होला. ई ट्रेंड एहू चुनाव में लउकल. हालांकि चुनाव में ताल ठोके वाला भोजपुरी संगीतकार, गीतकार विनय बिहारी अकेले अइसन उम्मीदवार रहले जेकर बैकग्राउंड फिल्मी बा आ ऊ पश्चिम चंपारण के लौरिया विधानसभा से भाजपा उम्मीदवार के तौर पर जीतो दर्ज कइले. विनय बिहारी के 49.48 प्रतिशत वोट के साथे कुल 77927 वोट मिलल, जबकि राजद के शंभू तिवारी के 31.06 प्रतिशत के साथे कुल 48923 वोट मिलल. विनय बिहारी अपना निकटम प्रतिद्वंदी राजद के शंभू तिवारी के 29 हजार वोट के अंतर से हरवले. दरअसल, ऊ 2015 के चुनाव में भी राजद के कौशल प्रताप सिंह के हजार से अधिका वोट से हरवले रहले.\nभोजपुरी सितारा मंडली के प्रचार\nचुनाव प्रचार में फिल्मी हस्तियन खास क के भोजपुरी फिल्मी सितारा लोग के बात कइल जाव त दूनो प्रमुख गठबंधन के ओर से कइगो अभिनेता-अभिनेत्री चुनावी प्रचार में व्यस्त रहल लोग. चुनाव प्रचार में हर राजनीतिक दल भीड़ जुटावे खातिर फिल्मी कलाकार सभे के मैदान में उतारेलें बाकिर ई पहिला बेर देखल गइल कि अतना बड़ पैमाना प फिल्मी कलाकारन के जमावड़ा चुनाव प्रचार में रहल. एहमें से त कुछ फिल्मी कलाकार बतौर राजनेता स्थापित बाड़े त कुछ कलाकारन के राजनीतिक पार्टी हायर कइले रहली स. भाजपा गठबंधन, राजद महागठबंधन आ लोजपा के तरफ से चुनाव मैदान में एक दर्जन से अधिका कलाकार लउकले. एह में भोजपुरी आ हिंदी फिल्मन के चर्चित नामो शामिल बा. भोजपुरी फिल्मी सितारा में रवि किशन, दिनेश लाल यादव, अक्षरा सिंह, पाखी हेगड़े, बॉलीवुड के नेहा शर्मा, अमीषा पटेल आ बिहारी बाबू यानी शत्रुघ्न सिन्हा के नामो शामिल बा. एनडीए के रैलियन में भोजपुरी फिल्म के तीन गो बड़ स्टार-मनोज तिवारी, दिनेश लाल यादव और रवि किशन धुंआधार प्रचार करत लउकलन. राजद महागठबंधन के पक्ष में भोजपुरी के अंजना सिंह, अक्षरा सिंह, खेसारी लाल यादव, छोटू छलिया, सुरभी शर्मा, पाखी हेगड़े, बॉलीवुड अभिनेत्री नेहा शर्मा आ शत्रुघ्न सिन्हा रहले त ओहिजे लोजपा के चुनाव प्रचार में बॉलीवुड अभिनेत्री अमीषा पटेल कई गो सभा आ रैली में लउकली.\nसोनाक्षी निराश कइली\nबिहार विधानसभा चुनाव पटना के बांकीपुर विधानसभा क्षेत्र से बिहारी बाबू के बेटा लव सिन्हा कांग्रेस के टिकट पर चुनाव लड़लन ह. लोग के उम्मीद रहे कि लव के बहिन बॉलीवुड अभिनेत्री सोनाक्षी सिन्हा अपना भाई के प्रचार अभियान में शामिल होइहें लेकिन उ कहीं नजर ना अइली. भोजपुरी के मशहूर लोक गायक भरत शर्मा,भी ब्रह्मपुर सीट से निर्दलीय चुनाव लड़लन ह बाकिर जीत ना सकलन. त ले देके, फिल्मी दुनिया से विनय बिहारी अकेले एगो अइसन विधायक बाड़े जे एह चुनाव में निर्वाचित भइल बाड़े आ विधानसभा में फेर मौजूद रहिहे. ऊ पूर्व में बिहार के कला-संस्कृति एवं युवा मंत्रियो रह चुकल बाड़ें. विनय बिहारी के जन्म5जनवरी 1970 के बिहार के मच्छरगांवा (पश्चिमी चम्पारण) में भइल आ ऊ कैरियर के शुरुआत 1989 में ‘चम्पारण के बाबू’ नाम से रिलीज भइल एगो एल्बम से कइलें.\nविनय बिहारी के शानदार लय\nविनय साल 1995 में ओह समय के हिट बॉलीवुड जोड़ी गोविंदा अउर करिश्मा कपूर के एकमात्र भोजपुरी फिल्म 'पिरीतिया के दुश्मन' खातिर गाना लिखलें. ई विनय बिहारी के भोजपुरी फिल्म में शुरुआत रहे. ओही साल अक्षय कुमार के भी एकमात्र भोजपुरी फिल्म 'सोहागन' के भी गाना लिखलें. ऊ 1997 में मुंबई आ गइलें आ एह साल के हिंदी फिल्म 'चार धाम' खातिर भी गाना लिखलें. भोजपुरी फिल्म के तीसरा चरण के शुरुआत होत रहे. मोहन जी प्रसाद 2001 में रवि किशन के लेके फिल्म सइयां हमार बनवले आ ओकर सब गाना विनय बिहारी के रहे. 2005 के ससुरा बड़ा पइसावाला के गीत उहे लिखलें जवन आलटाइम ब्लॉकबस्टर फिल्म हवे. ओकरा बाद ऊ लगातार भोजपुरी फिल्म में गाना लिखलें.\nविनय बिहारी पर अश्लील गीत लिखला खातिर बहुत इल्जाम लागल आ ई उनके ईमानदारी बा कि ऊ आपन गलती स्वीकार करे लें जवन भोजपुरी इंडस्ट्री में कम देखे के मिलेला. विनय बिहारी के नाम भोजपुरी में सबसे ज़्यादा गीत लिखे के भी रिकॉर्ड बा. ऊ अब तक 5000 से अधिका लगभग 600 फिल्म में भोजपुरी गाना लिख चुकल बाड़ें. बकौल विनय बिहारी, ऊ रवि किशन के लगभग 200 फिल्म में, मनोज तिवारी के 70, पवन सिंह के 80 आ खेसारी लाल के लगभग 15 फिल्म में गीत लिखले बाड़ें. 50 से ऊपर फिल्म में गीत संगीत आ 50 से ऊपर फिल्म के पटकथा संवाद लिखलें बाड़ें.\nउनके सुपरहिट फिल्मन में निरहुआ रिक्शवाला,पंडित जी बताईं ना बियाह कब होई, लागल रहा ए राजा जी, देवरा बड़ा सतावेला, धरती कहे पुकार के, विदाई, खून-पसीना, जिद्दी आशिक, दिवाना, ग़दर, सत्या, सइयां के साथ मड़इया में, राजा भोजपुरिया, रविकिशन के माई बाप, प्रतिज्ञा आदि बा. उनके कुछ गीत अइसन बा जवन लोग के जुबान पर चढ़ गइल, संख्या में त काफी बा बाकिर ऊ कुछ आपन पसंदीदा गीत बतवलें जवना में, मन के सँवरिया बन गइलू तू (निरहुआ रिक्शवाला), भगवान बड़ी फुरसत से तोहरा के बनवले बाड़ें (प्रतिज्ञा), नैना लागे नेह के सागर (तू जान हउ हमार), पंडित जी बताईं ना बियाह कब होई (टाइटल ट्रैक), अंखिया में कवन जादू चोराके तू रखले बाड़ू (भोजपुरिया राजा), रुपवा सलोना ए धनिया (देवरा पे मनवा डोले), आसमान से उतर के चांद (राखेला शान भोजपुरिया जवान), भउजी हमसे हँसे बोले (देवरा बड़ा सतावेला), हमार देसवा महान (देस परदेस), रंग दे बसंती चोला (टाइटल ट्रैक), किस्मत से निकल के चल जइबू (बिदाई) आदि बा.\nफिल्म जइसन अब ऊ राजनीतियो में रिकार्ड स्थापित करे के दिशा में बढ़ल बाड़े आ ई एगो रिकार्ड त ऊ बनावे में सफल भइले कि 2020 के विधानसभा चुनाव में ऊ अकेले फिल्मी दुनिया से चुनाव लड़े वाला आ जीते वाला प्रत्याशी रहले.\n(लेखक मनोज भावुक सुप्रसिद्ध भोजपुरी कवि और भोजपुरी सिनेमा के इतिहासकार हैं)\nTags: Bhojpuri article, Bhojpuri Cinema, Bihar Assembly Election Results 2020


छेदी पासवान – टटका खबर\nबचलन छेदी पासवान\nअतवार का सँझिया में एगो शादी समारोह में शामिल होखे जात सांसद छेदी पासवान के कार में एगो ट्रक सासाराम पोस्ट आफिस का नियरा धक्का मार दिहलसि जवना से गाड़ी के नुकसान त भइल बाकिर सांसद बच गइलन. ट्रक ड्राइवर के लोग चहेट के पकड़ लीहल आ ट्रक के शीशा फोड़ दीहल. पुलिस ट्रक चालक\nबिहार जदयू के विधायक नरेन्द्र मोदी से भेट कइला का चलते निलंबित\nबिहार के जदयू विधायक छेदी पासवान आजु शनिचर का दिने गुजरात के मुख्यमंत्री नरेन्द्र मोदी से भेट कइले. छेदी पासवान बिहार मे मोहनिया विधानसभा सीट के प्रतिनिधित्व करेले जवन सासाराम लोकसभा क्षेत्र में पड़ेला. चार बार विधायक रहल छेदी पासवान नौवीं आ दसवीं लोकसभा चुनाव में मौजुदा लोकसभा अध्यक्ष मीराकुमार के हरवले रहले आ मुख्यमंत्री


बतकुच्चन – ५९ – Anjoria\nMay 22, 2012 बतकुच्चन\nआजु जब बतकुच्चन लिखे बइठल बानी त सामने दू गो मौत के खबर पड़ल बा. एगो चंदौली के भोजपुरी कवि रामजियावन दास बावला के आ दोसरका गोरखपुर के आचार्य प्रतापादित्य के. अब बतकुच्चन के ई विषय त ह ना बाकिर दिमाग जे बा से कि एही पर अटक के रहि गइल बा. मौत के खबर आवे त ओही से जुड़ल होला काम काज किरिया सराध के खबर. काम काज किरिया के अनेके तरह से इस्तेमाल होखेला. काम काज त आदमी के धंधा भा आजीविका के साधनो के कहल जाला. एही पर याद आइल एगो भोजपुरी कहावत काम के ना काज के दुश्मन अनाज के. कहे के मतलब ओह आदमी से बा जे कवनो मकसद पूरा करे लायक ना होखे बाकिर भर कठौती खाए से परहेज ना करत होखे. काम के मतलब आदमी के वासना, चाहत, इच्छो वगैरह होखेला आ एगो खासो मतलब होला सराध के काम के. किरिया करम पूरा करे वाली किरिया के. सराध खातिर काम, किरिया भा कजिया सब्दो के इस्तेमाल होखेला. अब एह काम पड़ला के आ केहू से कवनो काम पड़ला के मतलब अलगे अलग होखी. किरिया सब्द क्रिया के बिगड़ल रूप ह बाकिर आपन कुछ अउरी माने समा लिहले बा अपना में. किरिया शपथो के कहल जाला. आ एह तरह से देखीं त ई किरिया अइसन हो गइल जवना के खाइलो जाला, दिहलो जाला, आ कइलो जाला. जब कर्मकाण्ड के किरिया होखे त ओकरा के कइलो जाला, खइलो जाला, खियावलो जाला.ओही तरह राजनीतिओ के किरिया एके साथ दिहल लिहल जाला. केहू किरिया धरावेला भा देला आ सामने वाला किरिया खाला भा लेला. एह किरिया खाए में किरिया लेबे वाला मनई के खुशी के ठिकाना ना रहे काहे कि ऊ जानत बा कि किरिया खा के भुला जाए वाला चीज ह. ना त अतना नेता भठियरपन के धन से मालामाल कइसे होखतन. वइसे त सराधो वाला किरिया का बारे में कहल जाला कि एह किरिया के खइला के ना त चरचा कइल जाला ना बखान. बाकिर कुछ किरिया कसम लेखा होला आ ओकरा के आदमी अपना अनुभव से लेला जइसे कि तीसरी कसम में लिहल गइल. कुछ लोग के किरिया दे दिहल जाला कि भुलाइलो फलाना काम नइखे करे के भा फलाना दिसाईं नइखे जाए के. बाकिर मन त मने ह ओकरा के बान्ह सकल. कहीं जाइओ के ऊ ना जा सके आ नाहियो जा के मन से ओहिजा मौजूद रहि सकेला. किरिया क्रिया के ना रोक सके आ क्रिया कर्म रोके वाला चीज होखबो ना करे. सोचीं ना तीन भाषा में शपथ कसम आ किरिया मूल रूप से एके होखला का बावजूद तीनो के अंदाज अलग बा. ओकरा त कवनो खास दिक्कत नइखे होखे के जे एके भाषा से बन्हाइल बा बाकिर जे बहुभाषी बा ओकरा खातिर एह तरह के शब्दन के इस्तेमाल करे मे सावधानी बरतल जरूरी हो जाला. ठीक ओही तरह जइसे बटन लगावे वाला काज ना त बड़ होखे ना छोट. बड़ होखी त बटन निकल जाई आ छोट होखी त घुसबे ना करी. एहिसे काज बनावल सावधानी से करे वाला काम होला. उपर नीचे बन गइल त कुर्ता बुश्शर्ट टेढ़ बाकुर लउके लागी. भगवान बुद्ध एह खातिर एगो सूत्र वाक्य दिहले रहीं “सम्यक”. ना अति बरखा ना अति धूप, ना अति बोलता ना अति चुप. अति कवनो बात के होखे खराब होला, नुकसान दे जाला. एहसे हमहू अब अति करे का मूड में नइखीं आ आजुके बतकुच्चन के एहिजे अंत करत बानी.


भारतीय डाक द्वारा 2013 में साहिर लुधियानवी पर जारी डाक टिकट\n(1921-03-08)8 मार्च 1921\n25 अक्टूबर 1980(1980-10-25) (उमिर 59)\nदयाल सिंह कॉलेज, लाहौर\nसाहिर लुधियानवी (जनम नाँव: अब्दुल हई; 8 मार्च 1921 – 25 अक्टूबर 1980) एगो भारतीय कवी आ गीतकार रहलें। हिंदी सिनेमा में गीतकार के रूप में साहिर के नाँव से परसिद्ध रहलें आ साहित्यिक शायरी मुख्य रूप से उर्दू भाषा में कइलेन। गीतकार के रूप में इनका के दू बेर फिल्मफेयर पुरस्कार मिलल आ भारत सरकार द्वारा इनके साहित्यिक शायरी आ गीत सभ खाती कला के क्षेत्र में, 1971 में पद्मश्री सम्मान दिहल गइल।\nसाहिर लुधियानवी इनके शायर आ गीतकार के रूप में उपनाँव भा कलम के नाँव हवे। इनके जनम नाँव अब्दुल हयी रहल आ इनके जनम 8 मार्च 1921 के पंजाब राज्य (ब्रिटिश राज में अबिभाजित पंजाब) के लुधियाना में भइल। इनके जनम एगो धनी मुसलमान जमींदार फ़जल मोहम्मद के घरे भइल आ इनके महतारी के नाँव सरदार बेगम रहल जे एगो काश्मीरी परिवार से रहली। बाद में, 1934 में जब साहिर के उमिर 13 बरिस रहल इनके बाबूजी दुसरा बियाह कइलेन आ एकरे बाद इनके महतारी सरदारी बेग़म आ बाबूजी में अलगाव भ गइल। साहिर के पालन के जिम्मेदारी इनके महतारी के मिलल, हालाँकि इनके बाबूजी कोर्ट में केस भी दायर कइलें कि साहिर के उनुका के सौंपल जाय, बाकी केस हार गइलें। एकरे बाद के बचपन आर्थिक तंगी में बीतल।\nसाहिर के सुरुआती पढ़ाई लुधियाना के खालसा हाई स्कूल में भइल आ कॉलेज के पढ़ाई खाती ई एस सी धवन कॉलेज लुधियाना में एडमीशन लिहलें। एह कालेज से इनके निकाल दिहल गइल आ ओकरे बाद ई लाहौर जा के 1943 में दयाल सिंह कॉलेज में एडमिशन लिहलें। एही दौर में इनके शेरो-शायरी भी शुरू भ गइल रहे आ राजनीतिक जुड़ाव भी। छात्र संघ के अध्यक्ष भी चुनल गइलें आ 1945 में इनके किताब तल्ख़ियाँ भी छपल। एही समय में इनके लगाव अमृता प्रीतम से भइल।\n1947 में भारत-पाकिस्तान के बँटवारा भ चुकल रहल, साहिर एकरे बाद अपना साथे अपना माताजी के भी लुधियाना से लाहौर ले अइलें। उहाँ साहित्यिक पत्रिका सभ के संपादन करत रहलें जब इनके लेखन आ इनके पार्टी ह्यूमनिस्ट सोशलिस्ट पार्टी के बिचारधारा पाकिस्तानी सरकार के भल ना लागल आ इनके खिलाफ वारंट जारी भ गइल। एह बिबाद के बाद 1948 (भा 1949) में साहिर भारत आ गइलें, कुछ दिन दिल्ली में रहलें आ फिर बंबई चल गइलें।\nबंबई में इनके गीतकार के रूप में परसिद्धी मिलल आ अंत समय ले ओहिजे रहलें। 25 अक्टूबर 1980 के इनके हार्ट-अटैक आइल आ इनके निधन भ गइल। इनके जुहू कब्रिस्तान में दफन कइल गइल। साल 2010 में इनकर कब्र, कई अउरी परसिद्ध लोगे के साथ, ढहा दिहल गइल जवना से कि नया कब्र सभ बनावल जा सके।\n↑ Anjali Gera Roy; Chua Beng Huat (10 November 2014). Travels of Bollywood Cinema: From Bombay to LA. OUP India. पप. 84–. ISBN 978-0-19-908862-1.\n↑ "Festival for Sahir Ludhianvi". दि डॉन. 11 मार्च 2010. पहुँचतिथी 8 मार्च 2018.\n↑ Dhawan, M. L. (28 मार्च 2010). "Grave matter". दि ट्रिब्यून. पहुँचतिथी 8 मार्च 2018.\n↑ "Rafi, Madhubala don't rest in peace here". दि टाइम्स ऑफ इंडिया. 11 फरवरी 2010. पहुँचतिथी 8 मार्च 2018.\nआइ॰एस॰एन॰टी॰: 0000 0000 8154 5387\nबी॰एन॰एफ॰: cb150026318 (data)\nसाइनी (CiNii): DA1209964X\n"https://bh.wikipedia.org/w/index.php?title=साहिर_लुधियानवी&oldid=706218" से लिहल गइल\n1921 में जनम\n1980 में निधन\nएह पन्ना पर आखिरी बेर संपादन3फरवरी 2022 के 18:11 बजे भइल रहल।


साईब्लाग [sciblog]: नीली गोली के बाद अब गुलाबी गोली को हरी झंडी!\nPosted by Arvind Mishra at 17:45\n17 September 2015 at 04:03\nवाह वाह ।Seetamni. blogspot. in\n31 December 2019 at 23:55


भोजपुरी के संवैधानिक दर्जा ला जन-आंदोलन जरुरी बा – लाल बिहारी लाल – Anjoria\nभोजपुरी के संवैधानिक दर्जा ला जन-आंदोलन जरुरी बा – लाल बिहारी लाल\nफरवरी 4, 2017 जन-आंदोलन, भोजपुरी, लाल बिहारी लाल, संवैधानिक दर्जा\nभोजपुरी आज दुनिया के सोलह गो देश में आ देश के कई राज्य – बिहार, यू.पी., दिल्ली, मध्य प्रदेश, झारखंड, छतीसगढ़, महाराष्ट्र, गुजरात वगैरह में करोड़ो लोग द्वारा बोलल जाता बाकि अबही ले एकरा के संविधान में दर्जा ना मिलल. जबकि एकरा से कम बोलेवाला भाषवन के संविधान के आठवीं अनुसूची में शामिल क लीहल गइल बा.\nभोजपुरी अबही ले संविधान में शामिल नइखे एकर दू गो मुख्य कारण बा. पहिला कारण ई बा कि भोजपुरी बोलेवाला लोग असंगठित बा जेकर फायदा जनप्रतिनिधि लोग खूब उठावता. चुनाव आवते सबके ईयाद आवेला आ फेर चुनाव जीतला के बाद ठंढा बस्ता में डाल दिआला. बस ई नेता खातिर चुनावी वादा के पिटारा लेके वोट बैंक के रुप में काम आवेला. दूसर सबसे बाड़ कारण ई बा कि एकरा खातिर भोजपुरी भाषी लोग ठीक से ध्यान नइखे देत आ कुछ लोग एकरा खातिर झंडा ढोवता बाकि अलग-अलग मंच लेके. एकर फायदा नेतो लोग उठावता. अब बहुत हो गइल झंड़ा ढोए के काम. अब झंडा से डंडा निकाल के नेता लोग के सबक सिखावे के पड़ी. अब ओकरे के वोट दिआई जे एकरा के संसद आ विधान सभा में दर्जा दिआवे के सही में बात करी. एकरा खातिर एक होके जन आंदोलन घरे –घरे पूरा समाज में चलावे के पड़ी.\nई कहनाम बा दिल्लीरत्न आ लाल कला मंच के संस्थापक सचिव अउर भोजपुरी के लोकप्रिय गीतकार लाल बिहारी लाल के.\nभोजपुरी के संविधान के आठवीं अनुसूची में शामिल करावे खाति पिछला चार दसक से संघर्ष होता बाकि जागरुकता अउर एकता के कमी से अबहीले ई दूर बा. एकरा के जन आंदोलन के बल पर ई कमी के दूर क के नेता लोग के सही से ईयाद दिआवल जाव तबही कुछ बात बनी आ भोजपुरी के संवैधानिक दर्जा मिली.


नेता हड़कवले त समर्थक बिदकलें – टटका खबर\nआजु यूपी के मुख्यमंत्री अखिलेश यादव के बैरिया में सभा के शुरूआत में बोलत बलिया के एगो बड़का नेता सभा में जुटल समर्थकन के हड़कावे लगलन. कहलन कि जे पार्टी के टोपी लगा के नइखे आइल से चुपचाप पीछे चल जाव आ टोपी वालन के आगे आवे देव. उनका कहला का बावजूद जब कार्यकर्ता जमल रह गइलें त पुलिस वालन के हड़कावे के कोशिश कइलन. कहलन कि काल्हु पीएम का मीटिंग से थाक गइल बाड़ जा त हमनी का थकानो उतारल जानीलें.\nएह नेता के बदजुबानी बहुते लोग का खराब लागल आ लोग सभा से बिदके लागल. एक त रणनीतिक गलती रहे कि पीएम के शानदार सभा का ठीक अगिले दिने सीएम के सभा रख दीहल लोग. पीएम जइसन भीड़ ना जुटे के रहल ना जुटल त स्थानीय नेता लोग के झल्लाइल जायज बाकिर बेजरुरत रहे.\nआजु यूपी के मुख्यमंत्री अखिलेश यादव बलिया में विश्वविद्यालय, स्पोर्ट्स कॉलेज आ अनेके सड़क योजनन के शिलान्यास कइलन आ उज्जवला योजना में फ्री सिलिन्डर पावे वाला औरतन के पाँच पाँच सौ रुपिया के पेंशन देबे के एलान कइलन. कहलन कि केन्द्र फ्री में सिलिन्डर दी त राज्य सरकार ओकरा के भरवावे के रुपिया.\nसभा में करीब दस हजार लोग जुटल रहे.\nTags: बलिया, मुख्यमंत्री अखिलेश यादव


लालू यादव – टटका खबर\nरांची, 23 फरवरी (वार्ता). करोड़ों रुपिया के चारा घोटाला मामिला के सजायाफ्ता राजद प्रमुख आ बिहार के मुख्यमंत्री रह चुकल लालू प्रसाद यादव के आजु झारखंड उच्च न्यायालय जमानत देबे से मना कर दिहलसि. न्यायाधीश अप्रेश कुमार सिंह एह मामिला के सुनवाई करत कहनी कि अगर लालू अधवो सजा काट लिहले रहतन त उनुका अरजी\nअमित शाह के भाजपा के राष्ट्रीय अध्यक्ष बनावे के सशसदीय बोर्ड के फैसला के आजु भाजपा के नेशनल काउन्सिलो से मंजूरी मिल गइल. एह मौका पर सभा के संबोधित करत अमित शाह कहलन कि लालू के जंगल राज का खिलाफ भाजपा संगे मिल के नीतीश बरीसन बिहार के सरकार चलवन. बाकिर अब अपना गद्दी के


‘संसार’ में सुपरहिट जोड़ी खेसारीलाल आ अंजना सिंह के – Anjoria\nसिनेमा भोजपुरी में सुपर स्टार खेसारीलाल यादव आ स्टार अदाकारा अंजना सिंह के सुपरहिट जोड़ी एस.आर. 39 फिल्मस् अउर कृष्णादीप इंटरटेनमेंटस के बैनर तर बनल फिलिम ‘संसार’ में एक बेर फेर नजर आई. निर्माता शंकर रोहड़ा आ माया यादव के एह फिलिम के कथा-पटकथा आ निर्देशन के कमान असलम शेख सम्हरले बाड़न. फिलिम में खेसारी आ अंजना के लव एंगल बा.\nएह महान समाजिक मनोरंजक फिल्म में खेसारी लाल आ अंजना सिंह संगे बृजेश त्रिपाठी, माया यादव, आलोक यादव, समर्थ चतुर्वेदी, जुबेर खान, रितू पांडेय, आशा तिवारी, अक्षिता, सोम भूषण आ महानायक कुणाल सिंह के मजगर भूमिका बा. साथही अनारा गुप्ता आ प्रिया शर्मा पर आईटम गीत फिलिमावल गइल बा.\nबकौल खेसारीलाल-अंजना सिंह ‘संसार’ बहुते बढ़िया फिलिम हवे जवन हर वर्ग के दर्शक पसंद करीहें.\nगीतकार प्यारेलाल यादव, महेश परदेशी, कृष्णा बेदर्दी, आ पवन पाण्डेय, संगीतकार घुंघरू, नृत्य निदेशक पप्पु खन्ना, एक्शन मास्टर शकील शेख, आ कार्यकारी निर्माता अविनाश रोहड़ा हउवें.


‘‘जानवर’’ के संगीतमय शुरूआत – Anjoria\nभोजपुरी सिनेमा के मशहूर निर्माता-निर्देशक रामाकांत प्रसाद एह नवरात में अठमी का दिने अपना नया फिल्म ‘‘जानवर’’ के संगीतमय शुरूआत अंधेरी के ट्रायो डीजिटल स्टुडियो में गाना रिकार्ड करवा के कइलन. आदिशक्ति इंटरटेनमेंट आ सीता आर्टस प्रस्तुति आ कुमारी माई मूवीज के बैनर में बने जात एह फिल्म के टाइटिल भूमिका एक्शन स्टार विराज भट्ट करीहें. गीत-संगीत अशोक कु. दीप के बा.\nमुहुर्त का एह मौका पर दुर्गा प्रसाद, संतोष सिंह, नीरज राज पौडेल, विपिन सिंह, देव, राजेश-पप्पू, बाला भाई, आ देवेन्द्र तिवारी वगैरह खास कर के मौजूद रहलें.


Know how Holi is celebrated in the villages of Bhojpuri region Fagua special Bhojpuri: भउजी देह अंइठली अउरी फागुन आय गइल, रउओ सामने नाचे लागी गांव उ दृश्य\nढोलक, झाल-मंजीरा के संगे सिन्हा चाचा के गोल दुआरे-दुआरे फगुआ गावऽता. बड़की भउजी हफ्ता भर पहिलहीं से जहां ना रंगे के ओहू जी रंग देत बाड़ी. माई माथा पऽ अबीर लगा के मुंह में गड़ी-छुहाड़ा डाल देत बिया आ जुम्मन चाचा सीना से लगा के होली के शुभकामना देत बाड़न. तले भक्क से आँख खुल जाता. सपना टूट जाता, गाँव वाली होली के सपना.\nLast Updated: March 29, 2021, 12:36 PM IST\nफगुआ! आहा! चांद-तारा से सजल बिसुध रात छुई-मुई लेखां सिहरता. सोनहुला भोर मुसुकाता. प्रकृति चिरइन के बोली बोलऽतिया. कोयल कुहुक के विरहिनी के जिया में आग लगावऽतिया. खेत में लदरल जौ-गेहूं के बाल बनिहारिन के गाल चूमऽता. ठूंठो में कली फूटऽता. पेड़ पीयर पतई छोड़ हरियर चोली पहिर लेले बा. आम के मोजर भंवरन के पास बोलावऽता. कटहर टहनी प लटक गइल बा. मन महुआ के पेड़ आ तन पलाश के फूल बन गइल बा.\nहमरा साथे-साथ भउजी के छोटकी सिस्टर भी बउरा गइल बाड़ी. माधो काका भांग पीके अल्ल-बल्ल बोलत बाड़न. ढोलक, झाल-मंजीरा के संगे सिन्हा चाचा के गोल दुआरे-दुआरे फगुआ गावऽता. बड़की भउजी हफ्ता भर पहिलहीं से जहां ना रंगे के ओहू जी रंग देत बाड़ी. माई माथा पऽ अबीर लगा के मुंह में गड़ी-छुहाड़ा डाल देत बिया आ जुम्मन चाचा सीना से लगा के होली के शुभकामना देत बाड़न. तले भक्क से आँख खुल जाता. सपना टूट जाता, गाँव वाली होली के सपना.\nहम दिल्ली में बानी आ हमरा आँखी का सोझा पसरल बा भोजपुरी के पचासन कवि के फगुआइल रचना. ओह में फागुन के किसिम किसिम के सीन लउकता.\nहास्य-व्यंग्य के सिद्धहस्त रचनाकार डॉ. शंकरमुनि राय "गड़बड़'' जी कहsतानी –\nचलल बसंती फेंक दुपट्टा अमवां बउराइल\nभउजी देह अंइठली भइया, फागुन आय गइल\nप्रीत के पाहुन भंवरा बन करके लगले मंड़राये\nयाद परल बीतल जिनिगी, सासो लगली मुसुकाये\nसरहज नैन चलवली, संउसे देह छुवाय गइल\nतले भक्क से हमरा आपन साली ईयाद पड़ गइली. हमार एगो फागुनी दोहा बा -\nसाली मोर बनारसी, होठे लाली पान\nफागुन में अइसन लगे जस बदरी में चान\nबनारस (चंदौली) ससुराल ह हमार. बनारस के बात चलल त बनारसे के एगो कवयित्री हईं सरोज त्यागी. जनकवि कैलाश गौतम जी के बेटी हईं. उनकर फगुआइल कविता हव कि –\nसनन सनन बोलै पुरवाई, हँस-हँस खीचै अंचरा\nमाथ टिकुलिया, गाल पे लाली आंखिन सोहै कजरा\nजे जे देखलस रूप लोभावन ऊहे घायल हौ\nगावा फाग जोगीड़ा गावा फागुन आयल हौ\nबनारसे के एगो कवयित्री हईं मंजरी पांडेय. राष्ट्रपति से सम्मानित हईं. फाग के बारे में कहत हईं कि -\nमद से मातलि ह एकर नजरिया\nबचै पावै नाही एको गुजरिया\nअँचरा खींचे रस भींजे मञ्जरी के\nमन लुभावेला बसंत कंत ई बटोहिया।\nरहि रहि मोरि रहिया रोके ई बटोहिया\nफूलगेनवा से हैं मारे ई बटोहिया\nओही बनारस के लोकप्रिय कवयित्री हईं डॉ. सविता सौरभ. सविता जी के मनवा में साध-सपना के गंगा फफाइल बाड़ी-\nफगुनी बहेले बेयरिया हो, पिया ला द चुनरिया।\nहोरी के दिनवा नगीचे बा आइल\nमनवा में सधिया के गंगा फफाइल\nजयपुर के चाहीं लहरिया हो, पिया ला द चुनरिया\nछपरा के कवि प्रणव पराग मरद होइयो के नारिये मन के साध कहत बानी-\nचढ़ते बसंत पिया बहरा से अइहs\nफगुआ में ललकी चुनरिया ले अइहs\nफेरु पीरीतिया फुलाई फगुनवा में\nहम डालब रंगवा गुलाल तू लगइहs\nसजना फगुनवा में जनि बिसरइहs...\nदेवरिया के कवयित्री आ हास्य कवि बादशाह प्रेमी के पत्नी माधुरी मधु के सुनीं -\nफुलवा डाले डाल फुलाइल\nभंवरा झूमि झूमि मंडराइल\nपपिहा पी-पी करेला, पुकार सखिया\nअबही अइले न सजना हमार सखिया\nहास्य कवि बादशाह प्रेमी अपना हिसाब से फागुन के परिभाषित करत बानी -\nबिरहिन कवनो अँचरा खोले\nजब मुंडेर पर कउवा बोले\nजब परदेशी लवटे घरे,\nजब देखनहरू खाहुन करें\nजब धुरा में आग धरेला\nगरमी जब छितिराइल बा\nतब जनिहऽ भउजी मनमौजी\nफागुन के दिन आइल बा\nमुजफ्फरपुर के कवि आ फिल्म गीतकार कुमार विरल जी प्रकृति आ फगुआ के समीकरण बतावत बानी-\nसोना से सुनर देहिया धरती दुलारी।\nसातो रंग घोरी केहू मारे पिचकारी।।\nगेहुआँ गुमाने झूमे गदरल जवानी,\nतिसिया के झुमका झुलावत बारी रानी,\nसरसों के पियरी पहिर लेली सारी।।\nचंपारण के कवि अखिलेश्वर मिश्रा फगुआ के मन से कनेक्शन मिलावत बानी-\nई मौसम ह प्रेम प्रीत के, ई मौसम ह राग गीत के\nराग बसंती गूँज रहल बा, लेके अब उल्लास\nप्रिये देखs आइल मधुमास...\nयुवा कवि संतोष भोजपुरिया दिल्ली-मुंबई के प्रवासियन के आवाज बनी के बोल रहल बाड़न -\nफगुआ के लुटे के लहरवा हो, चलs यूपी बिहरवा\nयूपी बिहरवा हो, यूपी बिहरवा\nछुट्टी लेके चलल जाव घरवा हो\nचलs यूपी बिहरवा\nगाज़ियाबाद के कवि जेपी द्विवेदी बसंत के दुलहा बतावत कहत बानी -\nमन के तार से छुवइलें, बसंत दुलहा\nसखि मोरे दुअरे अइलें, बसंत दुलहा\nवरिष्ठ गीतकार संगीत सुभाष बसंती आगमन के लक्षण बतावत बानी –\nपसरल सरेहे हरियरी, बसंती आगम जनाता\nगोरी बेसाहेली चुनरी, बसंती आगम जनाता\nमोंजरि का अँचरे लुकाइल टिकोरा\nतितली कुलाँचेले भँवरा का जोरा\nमांगेली नगवाली मुनरी, बसंती आगम जनाता\nवरिष्ठ, सशक्त अउर सुकंठ कवि भालचन्द त्रिपाठी के अद्भुत गीत बा -\nसुधि के दियना जरा गइली फागुन में\nपीर बाढ़लि डेरा गइली फागुन में\nहमरे प हक सबकै जिउ सुनिके सुलगे\nदेवर के अलगे त बाबा के अलगे\nहम त अइसे ओरा गइली फागुन में\nचाहे एगो अउर गीत ...\nअंग अंग मोर अंगराइल हो\nजनो फागुन आइल\nकंगना न मानेला खन खन खनके\nअसरा फुलाए लगल फिर मन के\nभउजी क टिकुली हेराइल हो\nबनारस में झगरू भईया के नाम से लोकप्रिय कवि लालजी यादव के कविता सुनीं -\nआम में बउर टिकोरा लगी\nभलहीं महुआ महुआरी चुवाई।\nपीपर ताली बजाई भले\nभलहीं बरगद ई बरोह झुलाई।\nनंद के नंदन हे यदुनंदन\nचंदन भी त सुगंध लुटाई।।\nजाना बसंत में अइबा न तूँ\nत परास हिये मोरे आगि लगाई।।\nरेनुकूट, सोनभद्र के सुकंठ गीतकार मनमोहन मिश्र जी के चर्चित गीत बा -\nनाहीं अइल लउटि भवनवा, फगुनवा आइल बा दुअरे\nसून बाटे मन क अंगनवा,फगुनवा आइल बा दुअरे\nजब जब बहेले इ पछुआ बयरिया,\nकंगना की जइसन बाजेले रहरिया,\nवीनवा स झनकेला मनवा,फगुनवा आइल बा दुअरे\nगोपालगंज के कवि संजय मिश्र संजय भी विरहिनी के उपटल दरदे के बखान करत बानी -\nबरसे मदन रस खेत खरिहान में,\nझूमेला गांव सजी होरी के तान में,\nबूढ बरगदवो के मन बउराइल\nघरे आजा सजना कि फागुन आइल\nहिंदी-भोजपुरी के वरिष्ठ गीतकार प्राचार्य सुभाष चंद्र यादव जी होली में का आलम होला अपना गीत में बतावत बानी -\nमाने एकहू ना बतिया होली में रसिया\nकहे दिनवे के रतिया होली में रसिया\nकबो चान कहे हमके चकोरी कहेला,\nकबो कहे दिलजानी कबो गोरी कहेला।\nकहे पनवां के पतिया होली में रसिया।।\nमाने एकहू ना ...\nयुवा ग़ज़लकार मिथिलेश गहमरी के ‘’ अजब भइया होली गजब भइया होली’’ त साँचो अजबे-गजब बा. लोक मन के बात खोल के आ खुल के कहाइल बा.\nलेकिन आज के समाज के कड़वी सच्चाई त चंपारण के चर्चित कवि गुलरेज़ शहजाद जी कहत बानी अपना कविता ‘’ घोघो रानी कतना पानी’’ में ..\nआईं चलीं ढोल बजाईं / रास रचाईं / नाचीं गाईं / बाकिर कइसे ...\nमनवा में / उदबेग मचल बा / चकराता बुद्धि कि कइसे / फगुआ कटी\nराग-रंग के खेल हेराइल / हो-हल्ला बा जात धरम के / सगरो लउके / राजनीति के खेल तमासा\n/ मन के बा उत्साह कि जइसे / फूटल होखे गोंट बतासा\nभोजपुरी के पहिला प्रोफ़ेसर डॉ. जयकांत सिंह ‘जय’ भी कुछ एही तरफ इशारा कर रहल बानी –\nकइसे फाग गवाई, बाजी ढ़ोल-मजीरा गाँव में\nभाई भाई के दुश्मन हो गइल, अबकी एह चुनाव में\nमेल-जोल के परब ह होली, भेद भुलावल जाला,\nबाकिर अब एकरे माथे हर बैर सधावल जाला।\nकेहू पर बिस्वास न ठहरे, जिहीं-मरीं अलगाव में\nपच्चीस साल पहिले हमहूँ एगो कविता लिखले रहनी जवन बाद में हमरा किताब चलनी में पानी में संकलित भइल-\nरंगवा के एक दिन, खुनवा के सब दिन\nहोली होला चारदीवारी में\nआ भाई के भाई भोंकेला खंजर\nसोचीं ई कवना लाचारी में\nत सवाल आ समस्या त बड़ले बा. अब जबाब भा समाधान केहू चाँद पर से आ के त दी ना. हमनिए के सब ठीक करे के बा. एह से हम इहे कहब कि होली होखे बाकिर खून के ना, रंग के. ऊंच-नीच, जाति-पात, बड़का-छोटका के देवाल ढाह के, सियासत के खोल से बहरी निकल के, झूठो के मर्यादा के बान्ह तूर के, मस्ती में डूब के, मुक्त कंठ से, दमदार स्वर में...आईं एक साथे गावल जाये - जोगीरा सारा रा रा रा रा रा.\nआईं होलिका जरावल जाय. ओह में गोंइठा, चइली, चिपरी, सिक्का, हरदी, नरियर, गुड़ डालीं भा मत डालीं, आपन नफरत, इरिखा, कलंक, डर, डाह, हम-हमिता जरूर डालीं. नफरत के होलिका दहन होखे तबे सच्चा होली मनी.\nअंत में अपना एगो दोहा से बात खतम करत बानी -\nमहुए पर उतरल सदा चाहे आदि या अंत\nजिनिगी के बागान में उतरे कबो वसंत\n( लेखक मनोज भावुक भोजपुरी भाषा और सिनेमा के जानकार हैं. )


परदा पर चालू बा राजकुमार पाण्डेय के जादू – Anjoria\nभोजपुरी पर्दे पर सबले अधिका सुपरहिट फिलिम देबे वाला राजकुमार पांडेय के जादू एक बेर फेर भोजपुरी परदा पर चलत बा. उनकर हालिया प्रदर्शित मल्टीस्टारर फिल्म ‘‘सौंगध गंगा मईया के’’ बिहार में शानदार बिजनेस बटोरत बिया. चऊथो हफ्ता में एकरा देखे ला भारी भीड़ जूटत बा खास कर के औरतन के.\nएह घरी राजकुमार पांडे रानी चटर्जी संग अपना नयकी फिलिम ‘नागीन’ लेके व्यस्त बाड़ें.


Uncategorized | Anjoria's Weblog | पृष्ठ 2\nटटका खबर, शुक, 20 अप्रेल 2012\nPosted on अप्रैल 20, 2012 by Anjoria\nविधान परिषद के तेरह सीट के चुनाव में सगरी उम्मीदवार निर्विरोध जीत गइलन काहे कि तेरहे गो उमीदवार परचा दाखिल कइले रहले आ तेरहो के परचा सही मिलल. एह विजयी उम्मीदवारन में मुख्यमंत्री अखिलेश यादव, अंबिका चौधरी, उमर खान, राजेन्द्र चौधरी, मधु गुप्ता, रामसकल गुर्जर, नरेश चन्द्र उत्तम आ विजय यादव समाजवादी पार्टी के, सुनील कुमार, विजय प्रताप आ ठाकुर जयवीर सिंह बसपा के, महेन्द्र सिंह भाजपा के आ चौधरी मुश्ताक अहमद रालोद के हउवें.\nबुध का दिने मऊ में भइल अपराधी पुलिस मुठभेड़ में मऊ के शहर कोतवाल गोविन्द सिंह आ एगो नागरिक मारल गइले. भागत अपराधी जवना मकान में लुकाइल रहले ओह मकान के मालिक के गोली मार दिहले. राज्य सरकार का तरफ से कोतवाल खातिर दस लाख आ मकान मालिक खातिर दू लाख के मुआविजा देबे के घोषणा भइल बा. एह मुठभेड़ में दु गो अपराधियो मारल गइले. ओकनी के नाम धीरज सिंह आ विकास सिंह रहुवे.\nबलिया के दोकटी इलाका के जगदीशपुर गाँव के भाई बहिन गंगा में नहात घरी डूब गइले. दुनु बच्चा में से एगो के लाश मिल गइल बा जबकि दुसरका के लाश खोजल जात बा.\nएनआरएचएम घोटाला में गाजियाबाद के सीबीआई विशेष अदालत तब परिवार कल्याण महानिदेशक रहल एस पी राम के जमानत अरजी खारिज कर दिहलस. हालांकि राज्य औद्योगिक विकास निगम के प्रबंध निदेशक अभय कुमार बाजपेई के जमानत दे दिहल गइल.\nविधान परिषद के एगारह सीट के मतदान में एगारहो उम्मीदवार निर्विरोध चुन लिहल गइले. एहमें जदयू से मुख्यमंत्री नीतीश कुमार, नरेन्द्र सिंह, भीम सिंह, रामाश्रय प्रसाद सिंह, संजय सिंह आ उपेन्द्र प्रसाद, भाजपा से सुशील कुमार मोदी, मंगल पांडेय, लालबाबू प्रसाद आ सत्येन्द्र नारायण कुशवाहा आ राजद से राबड़ी देवी के नाम शामिल बा.\nसारण जिला के दरियापुर इलाका से बियफे का दिने दू गो नक्सलियन के गिरफ्तार कर लिहल गइल. ओकनी का लगे से गैरकानूनी असलहो बरामद भइल बा.\nह त अन्तर्महाद्वीपीय मिसाइल बाकिर कुछ रणनीतिक कारण से भारत अपना अग्नि ५ मिसाइल के लमहर दूरी ले मार करे वाला मिसाइल कहत बा. बियफे का दिन सबेरे ओडिशा समुद्र तट का लगे ह्विलर द्वीप से एह मिसाइल के सफल परीक्षण कइल गइल. परमाणु हथियार ढोवे में सक्षम एह मिसाइल के आसानी से एक जगह से दोसरा जगह ले जाइल जा सकेला.\nनागपुर में स्टेट बैंक के तीन गो अधिकारियन के प्रवासी भारतीयन का खाता से करीब डेढ़ करोड़ रुपिया गलत तरीका से निकाले का आरोप में सीबीआई गिरफ्तार कर लिहलसि.\nसेना के टाट्रा ट्रक सप्लाई घोटाला में बियफे का दिने सीबीआई सरकारी कंपनी भारत अर्थ मूवर्स लिमिटेड के अध्यक्ष वी आर एस नटराजन के घर समेत कई जगहा छापा मरलसि आ कुछ दस्तावेज बरामद कइलसि. छापा बैंगलौर आ कोयंबटूर में पड़ल.\nआखिरकार भाजपा झारखंड से राज्यसभा के सीट खातिर एस एस अहलूवालिया के आपन उम्मीदवार घोषित कर दिहलसि. झामुमो पहिलही संजीव कुमार के आपन उम्मीदवार बना चुकल बा. अब चुनाव मजेदार हो जाई काहे कि जीते वाला के कम से कम २७ गो वोट मिलल जरूरी बा आ अगर पार्टी फनउवल ना होखे त एहमें से एके आदमी जीत सकेला.\nबीएसएनएल अपना ब्राडबैंड के स्पीड बढ़वलसि.\nपिछला दिने अफगानिस्तान में पचीस गो उग्रवादी मारल गइल बाड़ै आ नौ गो घवाहिल भइल बाड़े. एकनी का लगे से बहुते हथियार विस्फोटक वगैरह बरामद भइल बा.\nइराक में छह जगहा भइल गोलीबारी आ बम विस्फोट से नाहियो त ३७ जने मरा गइले आ डेढ़ सौ लोग घवाहिल हो गइल बा.\nयूरोपियन संघ म्यामार पर लगावल प्रतिबंध एक साल खातिर उठा लिही. उमेद बा कि सोमार का दिने एकर बाकायदा एलान कर दिहल जाई.\nउत्तर कोरिया अपना जिद्द पर अड़ल बा कि ऊ आपन उपग्रह प्रक्षेपित कर के रही. ओने जापानो कहले बावे कि ओह उपग्रह के मार गिराई.\nदेश का निर्यात एह साल २०११-१२ में पिछला साल का मुकाबले २१ फीसदी बेसी रहल आ तीन सौ तीस अरब डालर से अधिका के रहे. हालांकि आयात में ३२ फीसदी बढ़ोतरी होखला का चलते व्यापार अंसतुलन १९५ अरब डालर हो गइल.\nमुंबई शेयर बाजार में बियफे का दिने सूचकांक में १११ अंक के बढ़ोतरी देखे के मिलल. डॉलर रुपिया का मुकाबिले ३७ पइसा कमजोर होके प्रति डालर ५२ रुपिया १५ पइसा हो गइल.\nआईपीएल पाँच के बीसबीसा मैच में बियफे का दिने दिल्ली के फिरोजशाह कोटला मैदान पर डेल्ही डेयर डेविल्स डेक्कन चार्जर्स के पांच विकेट से हरा दिहलसि.\nचीन में होखत एशियाई बैडमिंटन चैंपियनशिप से भारतीय चुनौती खतम हो गइल. सायना नेहवाल दूसरा दौर में, साई प्रणीत प्री क्वार्टर फाइनल में हार गइले. डबल्स खेलो में भारत के खिलाड़ी हार गइले.


अब अंजना सिंह के एक्शन देखी जमाना – Anjoria\nसिनेमा भोजपुरी के हॉट केक कहाएवाली अंजना सिंह के अबही ले दर्शक हीरो का साथे नैन मटक्का करते देखले बा बाकिर अब अंजना सिंह के जोरदार एक्शन देखे के मिले वाला बा. निर्देशक बाली के फिल्म “मर्द तांगेवाला” पुलिस इंसपेक्टर बनल अंजना सिंह के कहर फ़िल्मी गुंडन पर टूटल बा. बहुते कम समय में भोजपुरी सिनेजगत में आपन जगहा मुकम्मल करा लेबे वाली अंजना एह फिल्म में एक्शन का साथे विराज भट्ट संगे रोमांसो करत लउकीहें. विराजो भट्ट एह फिल्म में पुलिस अधिकारी बनल बाड़े.\nअपना किरदार का बारे में बतियावत अंजना सिंह बतवली कि कानून के दुश्मनन के डट के मुकाबला करेवाली ई पुलिस अधिकारी का लगे एगो मासूम दिलो बा आ ओकरा कवनो आम लड़िकी क तरह प्यारो होखत बा. एह फिल्म में उनुकर हर अदा दर्शकन का सामने आई. फिल्म के शूटिंग पूरा हो गइल बा.\nअंजना सिंह के रिलीज खातिर तइयार फिलिमन का सूची में लावारिस, देवरा पर मनवा डोले, दिल ले गइल ओढनिया वाली, एक बिहारी सौ पे भारी, वर्दी वाला गुंडा वगैरह शामिल बा.


सिंगर से एक्टर बने का राह प राजवीर सिंह राजपूत – Anjoria\nApril 3, 2014 Editor गीत-गवनई, फिल्म, मनोरंजन 0\nसिंगर से एक्टर बने वालन में अब एगो अउर नाम जुड़े जात बा आ ई नाम ह राजवीर सिंह राजपूत के. इंग्लिश एल्बम ‘जर्नी ऑफ़ लाइफ’ में आपन अभिनय कौशल देखा चुकल राजवीर अब जल्दिए भोजपुरी एल्बम ‘तहरा कहक के मारब’ में मुख्य किरदार के भूमिका निभावत नजर अइहें.\nआर० एस० बैनर में बनल एल्बम ‘तहरा कहक के मारब’ के निर्देशन राज कुमार करत बाड़न आ निर्माता हउवेॆ एन० कुमार. एह एल्बम के शूटिंग मुम्बई के रत्नादीप स्टूडियो में कइल गइल. एह पूरा तरह से पारिवारिक एल्बम में समाज के अत्याचार के कहानी बतावल गइल बा.\nसमाज में बदलाव लाए वाली एह एल्बम से अपना एक्टिंग कॅरिअर क शुरुआत करत नवोदित एक्टर राजवीर सिंह राजपूत बिहार के रहे वाला हउवें आ बैंगलोर से पढाई कइला क बाद राजवीर थिएटरो कइलन आ साथ ही साथ कई एक सीरियलो.\nएह एल्बम में संगीतो राजवीर के बा. कुल आठ गो गाना बाड़ी सँ जवनन के रचले बाड़ें संजीत कुमार निर्मल आ राजवीर.\nनिर्माता एन कुमार, निर्देशक राज वर्मा, गीतकार संजीत कुमार निर्मल, संगीतकार राजवीर सिंह राजपूत, कैमरामैन राहुल सक्सेना, कोरिओग्राफर संतोष सर्वदर्शी, एक्शन डायरेक्टर मंगल फौजी, आ ईपी रवि दुन्ना.\nमुख्य कलाकार बाड़ें राजवीर सिंह राजपूत, कश्मी विश्वास, अंजलि यादव, सोनल कौर वगैरह.\nग्लैमर क्वीन अर्चना कहली – ‘सजना मंगिया सजाई द हमार’


फंस गइले प्रेम –2– Anjoria\nदिन धरा गइल बाकिर गाना पूरा ना भइल रहे. आ बचल समय रह एक महीना पांच दिन. अब पप्पू बाबू नागेन्द्र चौधरी जी आ निरपांशु जी से म्युजिक पर काम शुरु हो गइल. गाना बहुत बढ़िया भइल बाकिर आखिरी फैसला खातिर जनता के आदेश के इंतजार रही.\nगीत पर बात चलल ता सभकर राय बनल कि हमनी के फूहड़ता से फरके रहे के बा. मन में संशयो रहल काहे कि कुछ लोग कहेला कि बिना फूहड़ भइले भोजपुरी फिलिम ना चल पाई. एगो आइटम त चहबे करी. त हम सोचनी कि का बिना दूअर्थी शब्द के आइटम ना हो सकेला? कहानी के हिसाब से फिलिम में दू गो आइटम बा. आइटम बड़ा मजेदारो बा आ फूहड़तो नइखे. कतना पसंद आवत बा से त देखला के बाद पता चली.\nबड़ा मजदार बात कि शूटिंग में जाए के तइयारी शुरु रहे बाकिर पइसा के कवनो पता ना रहे. हमरा लगे अब केवल चार लाख का आस पास बाचल रहे. ओहिमें से टिकट करावल गइल, कैमरा के दिआइल, टेक्नीशियन के दिआइल आ तब लगे बच गइल खाली पचास हजार. बाकिर मन में जोश कम न भइल.5अक्टूबर के सब केहू के सियालदह पहुंच जाए के बा छपरा जाए खातिर. बाकिर टिकट कन्फर्म भइल महज आठ गो. आ आदमी रहलें तीस के आस पास.\nबाकिर टीम में जोश रहे. लेडिज लोग से सेट कइल गइल आ पब्लिक के सपोर्ट से करीब बीस गो सीट मिल गइल. बाकी लोग एडजस्ट क के चलल. पूरा बोगी के लोग हमनी के साथ पा के खुश रहे आ बड़ा मनमोहक नजारा बन गइल रहे.\nसबेरे चार बजे हमनी के छपरा पहुचनी सँ. उहाँ गुड्डु सिंह, पोडक्शन मैनेजर, गाड़ी ले के तइयार रहलन. छपरा टीसन से हमनी का बनियापुर चल दिहनी सँ. कुछ दूर त रास्ता ठीक रहे बाकि पुछरी से बनियापुर के रास्ता के भगवाने मालिक रहलन.6के सभे आराम कइल आ7से काम शुरु हो गइल.\nहँ एगो अउर बात. हम जइसीं छपरा पहुँचनी त हमरा लगे अउरी डेढ़ लाख रूपया के बन्दोबस्त हो गइल रहे. काम होखे लागल आ रोजे भगवान\nके मर्जी से पइसो आवे लागल. बाकिर परेशानी साथ छोड़े के न चाहत रहे. एक एक कर के सब केहू के आँख आवे लागल. एही बीच कुणाल सिंह जी से बात क के 15 तारीख के दिन लिआइल. अब शादी के सेटअप लगावल जरुरी हो गइल. काहे कि उहाँ के कुछ सीन शादीओ के रहे. दुआर पर सजावट होखे लागल आ अइसे लागे लागल जइसे कि सही में शादी होखे के बा.\nदिन बेरा अगल बगल में शूट होखे आ साँझ बेरा कृष्ण मोहन सिंह जी के पास. 70 आदमी के कुनबा आ तबो ओह घर में पते ना चले. रजौली में\nबिरेंदर जी के घर के का कहल जाव. फिलिम में देखला के बादे कहेम घर होखे त अइसन!\nसबसे मजदार बात. एक दिन जवना कलाकार के शूट करे के रहे सबेरे ओकरे आँख लाल हो गइल रहुवे. अब का होखे. सभे परेशान. पप्पू बाबू सीन चेंज क के दोसरा के शूट कइलन. भगवान से हार ना मानल जाई बाकिर भगवान भगवान हउवन. ऊ चहीहें वइसेन होखी. आँख के परेशानी से लड़त आगे बढ़त जात रहनी सँ तले एगो दोसर परेशानी आ गइल.\n12 तारीख से तूफान आ बरखा लगातार. तीन दिन काम बंद. अब ई डर सताए लागल कि कुणाल जी अइहें तब का होई! ….\nPrevious Post: भोजपुरी के अस्मिता बचावे खाति बनल “भोजपुरी अस्मिता मंच”\nNext Post: राजनीति के कन्फ्यूजियाइल\nbahut bahut dhanyavad sir


पीड़िया के भोजपुरी गीत - कवन फूलवा फूलेला अधि अधि रे रतिया , Bhojpuri special pindiya geetafestival of brother and sister like rakh\nपीड़िया के भोजपुरी गीत - कवन फूलवा फूलेला अधि अधि रे रतिया\nपीड़िया के व्रत करे वाली बहिनि सब किसिम-किसिम के अल्पना-डिजाइन बनावत रहे लोग.\nपीड़िया के ढेरे लोग भुला गइल बा. भाई-बहिनि के प्यार के एह तेवहार पर राखी भारी परि गइल बा. दुनियाभर में जाहां आपना परंपरा के खोज में समाज जुटल बा, हमनीं के भुलात जानीं बा.\nLast Updated: December 15, 2020, 1:20 PM IST\nपूरबी उत्तर प्रदेश, बिहार आउर झारखंड के गांवन में आजु बहिनि लोग पीड़िया के व्रत कइले बाड़ी. भाई-बहिनि के तेवहार राखी के कथा-कहानी से इतिहास भरि गइल बा. सिनेमा के भी एह तेवहार से ढेरे छोह बा. बाकिर कमे लोग जानता कि पीड़िया का होला. भारतीय समाज में भाई-बहिन के प्यार के देखे होखे त एह तेवहार के गीतन के सुने के परी.\nये भी पढ़ें : भोजपुरी विशेष - घरनी से घर सोचेला, ना घरनी, घर रोवेला\nखेती-किसानी के परंपरा संगे भारतीय समाज आपन विकास यात्रा जारी रखले बा, एह वजह से हर तेवहार में ओह समय के खेती-किसानी के चटख रंग गहराई से लउकेला. एह वजह से भारतीय तीज-तेवहारन में लोको के रंग खूबे बा. जानकार लोगन के कहनाम बा कि पीड़िया व्रत भी शास्त्रीय रूद्र व्रत के ही लोक रूप ह. जवना में भाई के बधाई खातिर बहिनि सब करीब एक महीना तकले अपना घर में अमावस्या, एकम, दूज के रात में गाय, बछरू भा बाछी के गोबर से पीड़िया लगावेली लोग.\nपीड़िया एक तरह से गोबर के पिंडी घर के कवनो दीवार में लगावल जाला. एकर शुरूआत होला गोवर्धन के दिन, जवना के भोजपुरी समाज गोधन कहल जाला, जवन दीवाली के अगिला दिन मनावल जाला. गोधन के बारे में सब जानता. ओहि गोबर के ले जाके बहिनि सभ निर्धारित कवनो घर के दीवार में पीड़िया लगावेला लोग. जवना बहिनि के जाताना भाई होला, ओतना ऊ पीड़िया दीवाल में लगावेला लोग. एह पीड़िया के रूप ओइसने होला, जइसन यज्ञ-उपनयन में शंकर भगवान के पिंड रूप में बनावल जाला.\nपीड़िया लगावत खानी लइकी सभ खास किसिम के गीत गावेला..जइसे\nकवन फूलवा फूलेला अधि अधि रे रतिया\nपछिलि भइली रतिया\nकवन फूलवा फूले भिनसार ए हरि\nचंपा फूलवा फूलेला अधि अधि रतिया\nबेइल फूलवा फूले भिनुसार ए हरि\nकवन भइया जागसु अधि अधि रे रतिया\nपीड़िया लगावे वाली बहिनि सभ गोवर्धन पूजा के दिन से कार्तिक के पूर्नवासी के दिन तक के छोटकी कहानी सुनेला लो..ओकरा बादे मुंह धोवे ला लोग. पीड़िया करे वाला लइकी सभ जब ले कहानी ना सुनि लेला लोग, तब ले चाहो ना पियेला लोग, खाना-नास्ता त बाद के बात बा.\nछोटकी कहानी घर-परिवार के कवनों बूढ़-पुरनिया सुनावेली. ई कहानी ठेठ भोजपुरी में बा.. जवना में दूगो सखी के कहानी बा... एह कहानी के एगो सखी जहां भांट के बेटी हइ त दोसरकी राजा के बेटी यानी राजकुमारी हई. एह कहानी के शुरूआत होला. - राज की बिटिया, भांट की बिटिया दूनों जानी पीड़िया लवली हा, केहू अड़ार कोन, केहू भंड़ार कोन.\nकहानी में राजकुमारी हर दिन काथा सुने के पहिले मुंह जुठिया लेली आ भांट के बेटी रोज कहानी सुनेली.एकर असर ई होला कि भांट के भाई पर कवनो खातारा ना होला. जबकि राजकुमारी के भाई पर खतरा आ जाला. ई कहानी आखिर में संदेस देले कि राजकुमारीयो जब कथा सुने लागेली त उनुका भाई पर आइल खतरा टलि जाला.. अगहन के अन्हारा यानी कृष्ण पक्ष के एकम के दिन से छोटकी कहानी के जगहि बड़की कहानी ले ले. एहू में दूगो सहेली के काथा बा. जवना में एगो रानी हई आ दूसरकी दासी हई. छोटकी कहानी नियर रानी के बच्चा मरि जाला आ दासी के बच्चा सब जियाछ हो जाला. एह कहानी के शुरूआत अइसे होला. - अमवसा के राति ह, परूआ के दिन ह, गाय-डाढ़ि लावेनी, भइंसी पखेइनीं..\nचूंकि रानी कहानी सुने से पहिले मुंह जुठिया लेली त उनुकर बच्चा सब मरि जाता, जबकि दासी हर काम के पहिले काथा सुनेली त उनुकर बच्चा जियाछ होला.एहू कहानी के संदेस बा कि जे कथा सुनेला, सरधा राखेला, ओकरे बाल-बच्चा, भाई जियाछ होला. ओकरे बढ़ंती होला.\nभाई के बधाई और खुशहाली के तेवहार पीड़िया में बहिनि सब आपाना भाई के संख्या के हिसाब से पीड़िया लगावेला. पीड़िया लगावत खानी जवन गीति ऊ लोग गावेला ओह में लोक के रंग आ दैनिक जीवन के संघर्ष भी खूबे बा.जइसे एह गीत के देखीं.\nकवन बहिना जागसु भिनुसार ए हरि\nपूरूब जइह भइया पछिम जइह\nले अइह ए भइया टिकरी मिठइया\nनइखे मिलत ए बहिनि टिकरी मिठइया\nपुरूब गइनी बहिनि पछिम गइनीं\nजनि भूख ए बहिनि पीड़िया बरतिया\nकइसे छोड़िं भइया तोहरे बरतिया\nमंगिया के जुड़ हउए, कोखि के जियछिया\nई त हउए तहरो बरहिया\nअगहन के अन्जोरा यानी शुक्ल पक्ष के दिन जवना घर में पीड़िया लगावल जाला, ओकरा आंगन के लिपाई-पोताई होला. दीवार पर चित्रकारी होला.तीस-चालीस साल पहिले माटी के घर-दीवार होत रहल हा. त ओकरा के पहिले लिपाई होत रहे, फेरू दीवाल पर चूना पोति के ओकरा पर एगो खास किसिम के झाड़ के पत्ती के पीसि के ओकर हरियर रंग के पोताई होत रहे. ओकरा बाद ओह पर पीड़िया के व्रत करे वाली बहिनि सब किसिम-किसिम के अल्पना-डिजाइन बनावत रहे लोग.\nओह दिन लइकी सब व्रत करेला लोग. व्रत में एक बार दुपहरिया बाद रसियाव खाइल जाला. ई रसियाव नवका गुड़ आ चाउर से बनेला. जवना गांव में उखि होला, उहवां उखि के रस यानी कचरस में ई रसियाव बनेला.\nओह दिन व्रत वाला लइकी सब सजे-संवरेला लोग. भाई के ओरि से बहिनि के एह दिन आपाना सामर्थ्य के हिसाब से कपड़ा-गहना के उपहार मिलेला. एह दिन खासतौर पर बहिनि खातिर चिउरा-मिठाई खरीदाला. अगर बहिनि बियाह के बाद ससुरा चलि गइल बाड़ी त उनुका ससुरा ई सब जाला. व्रते के दिने महीना भर से लागल पीड़िया के छोड़ावल जाला. एह मोका पर एगो गीति देखीं. एह व्रत आ भाई के बेहतरी खातिर बहिनि के चिंता आ प्यार का होला, एह गीति में देखे के मिली. बियाहुत बहिनि के पीड़िया के ही दिने ससुरा से बोलावा आवता त ऊ कइसे चिंतित हो तारी..देखीं एह गीत में..\nलावे के त लवनी पीड़ियावा\nराम छोड़ावहिं के बेरिया\nअसकहिं ससुर अकुतइल हो\nभेजि दिहलन एकम दूजि दिनवा हो\nअसकहिं अकुतइल हो राम\nछोड़ावहिं के बेरिया\nएह गीत में बहिन के दर्द देखीं. आ राउर आंखि में लोर ना आ जाइ त कहीं. पीड़िया के व्रत की रात को व्रती बहन सभ जागरण करेली लोग. एह जगराता में भी भाई-बहिनि के प्रेम कइसन बा, भाई, बहिन खातिर काताना चिंतित बा, एह गीत में देखीं. एह गीति के राति खा जगराता में\nबहिन सभ गावेला लोग.\nसांझ के पहरा, सुरूज जाले बहरा\nउगहु ए सुरूज, बारब दियरा\nउगे के त उगबो फलाना भइया के अंगना\nओकरा बाद पीड़िया के भिनुसारे एगो दउरी में रखि के दहवावे ले जाइल जाला. ओके कवनो भाई के कपार पर धइ के ले जाइल जाला. ओह खातिर भाई के नेग मिलेला. पीड़िया गांव के पोखरा भा गांव के लगे वाली नदी में दहवावल जाला. दहवावे जात खानीं आगे-आगे दउरा लेके भाई चलेला आ पीछे-पीछे व्रती बहिन सभ. आ गीति गावत जाला लोग.\nनदिया किनारे धोबिया लुगा धोवे जाले\nमलहवा नइया खेवले से\nकेकरि बहिनिया दहल जाली ए हरि\nरोवलन फलाना भइया मुख धरि गमछिया\nहमरी बहिनिया दहल जाए ए हरि\nहंसल फलाना जीजा मुख धरि गमछिया\nफलाना के बहिनिया दहलि जाली ए हरि\nपीड़िया के ढेरे लोग भुला गइल बा. भाई-बहिनि के प्यार के एह तेवहार पर राखी भारी परि गइल बा. दुनियाभर में जाहां आपना परंपरा के खोज में समाज जुटल बा, हमनीं के भुलात जानीं बा. बाकिर उमेद बा कि जइसे-जइसे हमनीं के आपन जरि के खोज में आगे बढ़बि जा, आपन संस्कृति के पीड़िया जइसन चटख रंग सब यादि आवत जइहें स.


लीगल टेंडर - विकिपीडिया\nलीगल टेंडर (अंगरेजी: Legal tender) अइसन साधन जवना के इस्तेमाल देनदारी चुकता करे खातिर समबन्धित देस या क्षेत्र में कानूनी तौर पर सर्वमान्य होखे। ई भुगतान करे खातिर (देनदारी चुकता करे खातिर) इस्तेमाल कइल जा सके ला आ जब अइसन काम खातिर केहू के दिहल जाय तब ओकरा के ई स्वीकार करे के पड़े। आमतौर पर सरकार द्वारा छापल गइल करेंसी आ सिक्का एह श्रेणी में आवे ला। हालाँकि, अलग-अलग देस आ क्षेत्र में एकरे कानूनी परिभाषा में कुछ मामूली अंतर भी मिले ला। पर्सनल चेक, क्रेडिट कार्ड या अन्य गैर-नकदी वाला साधन लीगल टेंडर ना होलें।\nहालाँकि, भुगतान में सुबिधा-असुबिधा के चलते भी केहू कौनों लीगल टेंडर के लेवे से मना कर सके ला, आ कुछ देस सभ में अगर देनदारी तत्काल ओही घरी पैदा भइल जब भुगतान कइल जात बा तब भी कौनों खास किसिम के लीगल टेंडर के लेवे से मना कइल गैर-कानूनी ना मानल जाला। उदाहरण खातिर छोट-मोट दुकानदार कौनों सामान बेचे पर बहुत बड़ा नोट लेवे से इनकार कर सके ला।\n1 लीगल टेंडर के चलन से वापसी\n1.2 चलन से बाहर निकालल\n2 यादगार करेंसी/सिक्का\n3 भारत में\n6 अउरी पढ़े खातिर सामग्री\nलीगल टेंडर के चलन से वापसी[संपादन करीं]\nसिक्का का बैंकनोट सभ के सरकार या सरकारी एजेंसी हटा के ओकरे जगह ओही कीमत के दूसर सिक्का या नोट जारी कर सके ले। एह प्रक्रिया में पुराना नोट या सिक्का लीगल टेंडर ना रहि जाला।\nचलन से बाहर निकालल[संपादन करीं]\nकौनों सिक्का या बैंकनोट के लीगल टेंडर के खतम कइले बिना भी ओकरा के चलन से उठा लिहल जा सके ला।\nयादगार करेंसी/सिक्का[संपादन करीं]\nकई बेर सरकार या सरकारी एजेंसी अइसन नोट आ सिक्का भी जारी करे ले जेवन खाली कौनों ब्यक्ति, अवसर या घटना के यादगार के रूप में जारी कइल जालें। हालाँकि, भले ई आम चलन खातिर ना जारी कइल जालें, इनहन के लीगल टेंडर वाला स्टेटस बरकरार रहे ला।\nभारत में रुपिया वास्तविक लीगल टेंडर हवे। नवंबर 2016 में भारत सरकार पुरान ₹500 ₹1000 के नोट सभ के लीगल टेंडर खतम क दिहलस आ ₹500 के जगह नया नोट निकालल आ हजार के नोट पूरा तौर पर बंद कर दिहल गइल। भारतीय रुपिया, नेपाल आ भूटान में भी लीगल टेंडर बाटे (मने की कानूनी तौर पर देनदारी चुकावे खातिर इस्तेमाल कइल जा सके ला)। हालाँकि, एकरे उल्टा उहाँ के करेंसी भारत में लीगल टेंडर ना हवे।\nभारतीय नोटबंदी, नवंबर 2016\n↑ "Legal Tender | Definition of Legal Tender by Merriam-Webster". Merriam-webster.com. पहुँचतिथी 2016-12-15.\n↑ "Legal Tender Definition" (English में). Investopedia. पहुँचतिथी 2016-12-15.\n↑ "What is legal tender? definition and meaning". BusinessDictionary.com. पहुँचतिथी 2016-12-15.\nअउरी पढ़े खातिर सामग्री[संपादन करीं]\nArthur Cecil Pigou (14 जनवरी 2014). Essays in Applied Economics. Taylor & Francis. पप. 176–. ISBN 978-1-136-92217-6.\nHenry Richard Linderman (1879). Money and Legal Tender in the United States. G.P. Putnam's Sons. पप. 1–.\nE.G. Spaulding (1869). History of the legal tender paper money issued during the Great Rebellion. Рипол Классик. पप. 91–. ISBN 978-5-87253-870-7. </ref>\n"https://bh.wikipedia.org/w/index.php?title=लीगल_टेंडर&oldid=577059" से लिहल गइल\nएह पन्ना पर आखिरी बेर संपादन 13 मई 2018 के 16:14 बजे भइल रहल।


Moto G5S Plus 32GB Price in India, Full Specs - 3rd March 2021 | Digit\nउत्पाद के नाम : Moto G5S Plus\nMoto G5S Plus 32GB Smartphone 5.5 -इंच स्क्रीन Full HD IPS LCD Capacitive touchscreen के साथ आवेला, जौना के रेज़ल्यूशन 1080 x 1920 पिक्सल तथा पिक्सल घनत्व 401 पर इंच बा | फोन2Ghz Octa कोर प्रोसेसर से संचालित बा और एकर रैम4GB बा. Moto G5S Plus 32GB Android 7.1 ओएस पे काम करेला.\nMoto G5S Plus 32GB Smartphone August 2017 मे लॉंच भईल रहे|\nMoto G5S Plus 32GB मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nMoto G5S Plus 32GB के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|


टटका खबर, सोमार, 8 जनवरी 2018 – टटका खबर\nबिहार के मुख्यमंत्री नीतीश कुमार के अपना राजनीतिक जीवन में ईमानदारी आ स्वच्छता बरते खातिर जम्मू कश्मीर सरकार का तरफ से ओकर पहिलका मुफ्ती मोहम्मद सईद पुरस्कार से सम्मानित कइल गइल बा.\nजनरल जोरावर सिंह आडियोरम में एगो समारोह में जम्मू कश्मीर के राज्यपाल एनएन वाहरा का हाथ से एह अवार्ड के स्मृतिफलक दीहल गइल.\nएह मौका प ओहिजा के मुख्यमंत्री महबूबा मुफ्ती आ बिहार के उपमुख्यमंत्री सुशील कुमार मौदी उपस्थित रहलें.\nबाइक चोरी करे वाला एगो गिरोह के सरगना समेत चार गो अपराधी सोमार का दिने सारण जिला के जनता बाजार थाना के पुलिस का हाथे चढ़ गइले. दू गो बदमाश भागे में सफल हो गइलें. पुलिस हरपुर कोठी मोड़ प वाहन चेकिंग करत रहे जब ई लोग धरा गइल. ओने छपरा शहरो में नगरपालिका चोक का लगे से दू गो बदमाश असलहा साथे धराइल बाड़े.\nसारण जिला के बनियापुर इलाका के हरखपुरा गाँव में अतवार का राति लागल आग सें बाप बेटा आ दू गो गरुमाल झँउस गइल बाड़ें.\nछपरा राजेन्द्र कॉलेज के प्रभारी प्राचार्य सरोज वर्मा अपना निजी कारण से कुलपति के आपन इस्तीफा सँउप दिहले बाड़न.\nलालू के जेल भइला सुन के 85 बरीस का उमिर में मर गइल उनुका बड़ बहिन गंगोत्री देवी के आखिरी संस्कार में लालू पूत ना चहुँपले. पूरा जवार में एही बात के चरचा रहुवे. हालांकि एह दौरान बहुते लोग चहुँप के आपन श्रद्धांजलि जरुर दिहुवे.\n42 महीना से तनखाह बकाया रहला से सकेला में पड़ल जेपी विश्वविद्यालय के समंजित कर्मचारी मंगल का दिने आत्मदाह करे के धमकी दिहले बाड़ें.\nमशरख इलाका के खैरनपुर गाँव के एगो लड़िकी कोचिंग पढ़े साइकिल से निकलल रहुवे बाकिर ओकर लाश घोघियां गांव का लगे से नहर से मिलल बा.\nयूपी में 41 गो केन्द्रीय विद्यालय खोलल जाई आ बाकी बचल सवा सौ स्कूलन के सरकार अपना संसाधन से चलाई. एह बात के जानकारी सोमार का दिने उप मुख्य मंत्री केशन प्रसाद मौर्य दिहलन.\nयूपी सरकार पूर्वांचल एक्सप्रेसवे के अपना खरचा प डेवलपरन से बनवाई आ बाद में टोल टैक्स के वसूलिओ अपनही करी. सड़क बनावे ला जमीन सरकार दी आ ओहपर सरकारे के मलिकाना हक रही. एह सड़क के आठ हिस्सा क के आठ गो डेवलपरन के दीहल जाई कि काम जल्दी होखे.\nबिहार ओर से 46 किलो गाँजा लेके यूपी में घुसल तीन गो तस्करन के बलिया जिला के बैरिया पुलिस सोमार का दिने गिरफ्तार क लिहलसि.\nखून का एगो मामिला में मिर्जापुर कोर्ट में गवाही दे के लवटत पचेंगड़ा गाँव के 85 बरीस के बूढ कल्लू गिरी के सोमार का दिने मूड़ी कूंच के मुआ दीहल गइल बा.\nगाजीपुर के देउपुर गाई का नियरा भइल सड़क हादसा में एगो आटो चलावे वाला के मौत अतवार देर रात हो गउवे. राति में घरे लवटत घरी घन कुहासा का चलते आटो सड़क किनारे पलट गइल आ रात भर ऊ ओकरा नीचे दबाइले रह गइलन. सबेरे दिसा मैदान करे निकलल लोग देखल त पुलिस के बोलावल गइल.\nTags: एक्सप्रेस वे, गाजीपुर, जम्मू कश्मीर, जेपी विश्वविद्यालय, नीतीश कुमार, पूर्वांचल, सारण\n«« टटका खबर, शनिचर,6जलवरी 2018\nमंगल,9जनवरी 2018, खास-खास खबर »»\nअखिलेश यादव चाहत बाड़ें कि दिल्ली आगरा एक्सप्रेस वे लखनऊ ले आवे


↑ "हज़ार राहें मुड़ के देखीं". बीबीसी हिन्दी. 18 अगस्त, 2009. अभिगमन तिथि 14 अगस्त 2018. |date= में तिथि प्राचल का मान जाँचें (मदद)